Bagaimana Sistem Pendidikan Diguna Untuk Melemahkan Negara Kita?

Kita belajar, daripada umur 6 tahun hingga ke umur 22-24 tahun jika berjaya melepasi semua halangan.

Sepanjang proses pendidikan itu, tanpa kita sedar, kita sebenarnya sedang melalui proses saringan. Mereka yang kurang berjaya dalam pendidikan akan ditinggalkan untuk ambil kursus-kursus lain yang ditawarkan dalam bentuk kemahiran, selalunya itulah yang berlaku.

Mereka yang sudah berjaya menamatkan pengajian di sekolah pula akan disaring sekali lagi bagi menentukan yang terbaik dalam kelompok terbaik. Bagi mereka yang tinggi potensinya ini, akan dibekalkan segala-galanya untuk berjaya. Biasiswa, elaun hidup, potensi untuk belajar di tempat-tempat berprestij di luar negara.

Mereka hanya perlu fokuskan pada pelajaran. Senario itu kerap berlaku di kalangan negara-negara membangun.

Ini isu yang hendak dibangkitkan - setiap tahun negara kita akan menghasilkan pelajar-pelajar yang cemerlang ini dan kemudian mereka akan dihantar ke luar negara. Tindakan itu mengundang beberapa risiko jika kita terus melakukan perkara sedemikian. Kita sudah tahu kesan positifnya tetapi hari ke hari, tahun ke tahun, tak dapat dinafikan yang kesan negatifnya mula dirasai di negara kita, khasnya.

Pertama sekali, kita sedang menghantar mereka yang terpilih dalam masyarakat kita ke luar sana dengan harapan mereka jadi lebih cemerlang. Ada kemungkinan mereka ini tidak mahu balik lagi untuk membawa faedah kepandaian mereka dalam negara. Ini kerap berlaku.

Kedua, oleh kerana mereka ini golongan cemerlang, mereka akan lebih berpeluang diangkat menjadi pemimpin dalam organisasi jika pulang ke tanahair. Apa pula budaya baik atau buruk yang mereka bawa dari luar sana semasa mereka belajar, yang akan mempengaruhi masyarakat kita?

Ketiga, proses 'whitewashing' masyarakat akan terus berjalan apabila majoriti pelajar cemerlang terus dihantar ke luar negara dengan beberapa negara tertentu menjadi impian masyarakat kita. Ini sedikit sebanyak akan mendidik masyarakat kita, apa saja yang disediakan di luar sana adalah lebih baik dari apa yang kita ada dalam negara sendiri dan hakikatnya, kita negara membangun, mereka negara maju.

Keempat, masyarakat sendiri tanpa sedar meletakkan kasta pada graduan luar negara dan dalam negara. Memang jelas graduan luar negara lebih mudah mendapat peluang dengan gaji yang lebih tinggi berbanding seorang graduan tempatan yang mempunyai kelulusan sama dalam bidang sama.

Perkara ini memang berlaku kerana masyarakat kita seolah-olah ditanam dengan persepsi sebegitu sejak dari mula belajar lagi.

Kelima, amat jelas ketika ini masyarakat kita sangat terbuka menerima kemasukan universiti-universiti luar ke dalam negara kita dan agak sinikal dengan usaha sesetengah pihak untuk membawa pendidikan Malaysia ke luar negara.

Yang menakutkan, perkara ini bukan hanya berlaku pada peringkat pendidikan tertiari malahan sudahpun menular pada peringkat rendah dan menengah.

Ketika ini sudah wujud banyak kelompok masyarakat yang seakan hilang rasa kepercayaan pada sistem sekolah yang dahulunya melahirkan dia, sehinggakan orang kita sendiri lebih mempercayai sistem sekolah berasaskan luar negara yang semakin bercambah di serata bandar-bandar besar kita.

Kita bukannya sekadar membuka pintu kita kepada sistem pendidikan mereka tetapi pada masa yang sama, sebenarnya sedang melalui penggantian budaya pendidikan yang dahulunya lebih mirip dengan masyarakat setempat kepada satu bentuk yang hilang identitinya dengan masyarakat kita.

Faktor paling kuat mendokong semua peralihan budaya ini adalah faktor keperluan kewangan.

Jika anda lihat isu ini dalam skop yang lebih luas - kita tidak punya tahap kewangan yang cukup untuk mengekalkan graduan-graduan berkualiti tinggi untuk terus bekerja di negara kita atas faktor nilai tukaran matawang. Mereka ada hak untuk cari gaji besar.

Graduan luar negara hanya boleh diminta kekal di tanah air atas dasar permainan sentimen menyumbang untuk negara atau dipaksa pulang melalui kontrak biasiswa seperti JPA, yang ramai tidak menurut, kerana individu-individu cemerlang ini percaya nasib mereka lebih baik di negara orang.

Kita juga pada masa yang sama menjadi sumber dana kepada sistem pendidikan luar untuk terus mendahului kita kerana masyarakat kita sanggup menghabiskan ribuan wang ringgit untuk memastikan anak-anak mereka dapat pendidikan terbaik kelolaan luar negara.

Buat apa pun kita kalah dan akan terkebelakang jika kita teruskan begini.

Saban tahun negara kita kehilangan kebolehan individu-individu yang berkebolehan, sementara manusia-manusia yang bakal jadi orang berkebolehan ini pula, membesar dalam satu sistem yang mendidik dia percaya apa yang datang dari luar adalah lebih baik.

Sedikit demi sedikit budaya asal kita akan dihakis dan digantikan dengan penerimaan penuh kepada pendidikan bercorak luar yang seterusnya akan membentuk satu budaya baru yang hilang identiti Melayu dan Malaysia.

Masalah paling besar jika nak dihentikan, pasti akan wujud penentang dan pendokong yang percaya dalam era globalisasi, hilang budaya Melayu dan Malaysia adalah sesuatu yang perlu kita semua terima dengan hati terbuka.


Perkara yang memberi persepsi negatif dan merosakkan kredibiliti anda

Ini  adalah senarai perkara yang boleh merosakkan kredibiliti anda secara total 100%. Elakkan dan jauhi perkara-perkara ini sekiranya anda bercita-cita untuk jadi orang yang berpengaruh dan disegani. Sekali melakukan kesilapan, sampai mati masyarakat akan ungkit kesilapan anda. Percayalah.

Tidak kiralah anda sebagai regular user atau casual user, kalau masyarakat tahu anda adalah pengguna dadah seperti ganja dan syabu, secara automatik kata-kata anda tidak didengari dan diragui ramai.

Walaupun hal ini adalah kenangan lalu dan anda sudah berhenti mengambil dadah, tiada siapa akan percaya kepada anda. Semua penagih dadah pun akan berkata begitu sekiranya ditanya "kau hisap dadah lagi ke?"

Zina adalah satu dosa yang sangat dipandang teruk oleh masyarakat. Anda tidak akan dihormati dan suara anda tidak akan didengari langsung sekiranya anda ada sejarah hitam ini. Sebab itulah kebanyakan politikus terus menyepi sekiranya terlibat dengan kes seperti ini.

Sekiranya anda menyertai kongsi gelap ataupun pertubuhan gangster, ada sesetengah kelompok masyarakat akan menjulang dan menyanjung tinggi anda. Anda masih mampu bersuara dan memberi pandangan kepada masyarakat. Tapi kalau anda kantoi ditangkap khalwat, habislah! Nak post status keagamaan di Facebook pun pasti ada orang kecam anda.

Sebab itu tiada penzina insaf jadi penceramah bebas. Yang ada hanyalah kongsi gelap insaf ataupun selebriti insaf yang jadi penceramah bebas.

Yang ni mesti ramai pernah lakukan. Masa tengah 'hype' nak jadi jutawan (konon) ajak habis satu kampung sertai skim penipu anda tu. Bila dah sontot, hilang entah ke mana. Nak pergi kenduri kawan-kawan pun jadi malu. Takut ditanya tentang janji-janji dahulu.

Damage paling teruk adalah ejen-ejen MLM yang ada banyak downline. Mula-mula cakap lain. Syarikat dah lama lah, ada kelulusan ssm lah, ramai dah jadi jutawan lah. Bila sontot tak ada pulak upline ni nak ganti duit downline yang ramai tu.

Contoh paling mudah adalah seperti Azlee Senario. Sejak zaman 90an lagi penulis sangat mengagumi beliau kerana beliau sangat 'kering' dalam menghasilkan memek muka kelakar. Sehinggalah tahun lepas (2016) beliau sangat aktif dengan skim ponzi Pokdin Empire. Terus hilang respek penulis kepada beliau. Namun begitu, yang lepas tu biarlah berlalu. Mungkin Azlee sendiri tak tahu beliau ditipu.

Hal ini selalu dipandang remeh oleh sesetengah lelaki. Adakah anda tahu, kantoi mesej mengurat perempuan lain amat memalukan dan boleh menjatuhkan kredibiliti anda? Mesej lucah adalah penguat kepada persepsi buruk masyarakat kepada anda.

Elakkan perkara ini. Jangan mengurat atau menggatal dengan orang yang tidak dikenali di alam maya ini. Kalau kantoi kena screenshot baru padan muka anda.

Di sini, penulis juga ingin menyeru kepada masyarakat tidak kiralah anda lelaki mahupun wanita, sekiranya ada orang yang tidak dikenali menggatal dengan anda, sebarkan di laman Facebook atau laman sosial anda. Biarkan individu itu malu pada masa sama memberi kesedaran kepada orang lain agar berhati-hati dengan individu tersebut.

Dalam masyarakat kita, video lucah amat memalukan. Kalau video lucah anda pernah tersebar, silap haribulan anda nak pergi interview kerja pun penemuduga boleh gelakkan anda. Ini juga menjadi 'alat' dalam permainan politik untuk menjatuhkan individu tertentu.

Lihat sajalah bagaimana ahli politik dengan mudahnya boleh didiamkan dengan hanya menyebarkan video lucah mereka kepada masyarakat awam. Tidak kiralah video itu benar atau palsu, tuduhan sebagai individu dalam video lucah amatlah berat sekali kesannya kepada masyarakat.


Kelirunya Perspektif Barat Melihat Maruah Wanita Berbanding Islam

Azrul - "Bro, kenapa kau selalu setuju dengan pandangan agamawan yang lebih ke arah seksis? Kau selalu memuatnaik status yang merendahkan keupayaan wanita."

Azrul - "Kau selalu kata yang wanita memang memerlukan perlindungan lelaki sedangkan wanita juga berkebolehan menjaga diri sendiri."

Kamil - "Dalam Islam sendiri tanggungjawab lelaki adalah pelindung ke atas wanita. Aku cuma tolong sampaikan saja."

Azrul - "Jadi kau setuju kalau kita jadi macam Arab Saudi? Perempuan tidak dibenarkan memandu, keluar seorangan, tidak dibenarkan mengundi?"

Kamil - "Kenapa pula bila orang yang setuju wanita perlu dilindungi, mesti ada orang sebut pasal Arab Saudi yang tiada kaitan dengan kita?"

Azrul - "Mungkin Itu yang dimaksudkan dengan melindungi wanita pada kau?"

Kamil - "Sempitnya pemikiran itu. Tak perlu pun kita ada peraturan seumpama itu dilaksana kat Malaysia. Lagipun, kalau wanita berkebolehan memandu, kenapa kita nak halang pula?"

Azrul - "Jadi kau tak setuju dengan apa yang Arab Saudi lakukan?"

Kamil - "Tak. Kenapa nak kena setuju? Interpretasi Islam terhadap perlindungan wanita ni luas. Bukannya hanya sekadar tiru macam Arab Saudi, hanya kerana Kaabah dididirikan di situ."

Kamil - "Terpulang kepada si ayah atau suamilah. Mereka boleh wujudkan kawalan ke atas ahli keluarga wanita mereka. Jika dia rasa anak perempuan atau isteri tak layak memandu, dia patut halanglah."

Azrul - "Itulah yang seksis dan sukar diterima. Kenapa pula wanita perlu dapat kebenaran dari pihak ayah atau suami? Kahwin pun perlu dapat kebenaran wali, nak keluar rumah perlu dapat kebenaran, semua nak kena dapat kebenaran. Susah hidup wanita ini jika semuanya perlukan kebenaran."

Kamil - "Ini kerana semua risiko di dunia ni perempuan yang tanggung."

Kamil - "Kau pernah tengok kalau berlaku eksiden antara wanita dengan lelaki, apa yang pertama sekali perempuan tu buat?"

Kamil - "Tau pun. Kenapa dia menangis atau takut nak keluar kereta ke, duduk aje dalam kereta tunggu orang lain datang? Kau rasa wanita tu tunggu siapa datang?"

Azrul - "Husband dia ke...boyfriend, abang, ayah. Kawan-kawan dia ke."

Kamil - "Tahun lepas saja, hampir empat ribu kes remaja yang melahirkan anak luar nikah berlaku. Salah siapa?"

Azrul - "Banyak pihak yang perlu bertanggungjawab. Remaja tu sendiri, pasangan dia, mak ayah dia. Kerajaan pun kena bertanggungjawab juga sebab tak wujudkan sukatan pelajaran pendidikan seks di sekolah."

Kamil - "Katalah pendapat kau benar, namun siapa yang tanggung beban sepenuhnya?"

Kamil - "Jadi dalam dunia yang dah memang gila, kau rasa apa solusi kita untuk lindungi gadis?"

Azrul - "Didik masyarakat khasnya kaum lelaki tentang melindungi maruah wanita."

Kamil - "Sebab itulah Islam ajar supaya semua lelaki dalam sebuah keluarga perlu bertanggungjawab lindungi wanita yang di dalam keluarga mereka."

Kamil - "Itulah proses pendidikan yang lelaki perlu lalui. Masyarakat tak perlu gesa lelaki hormati wanita lain, masyarakat perlu pupuk lelaki supaya jaga wanita dalam keluarga mereka."

Azrul - "Itu kan seksis? Menampakkan wanita ni lemah? Menampakkan yang perempuan ini perlu dilindungi."

Kamil - "Itulah masalahnya. Kau kontrakan pandangan diri sendiri. Kau percaya lelaki perlu diajar hormati wanita tapi bila lelaki tu dah faham yang dia perlu lindungi wanita, kau kata lelaki yang lindungi wanita seksis pula. Apa yang akan dicapai kalau pusing-pusing kat situ aje?"

Azrul - "Ye lah. Nampak macam wanita ni tak mampu dalam segala benda."

Kamil - "Memang pun dan lelaki pun sama, kerana itu lelaki kena ada wanita disebelah dia. Wanita boleh mengandung, lelaki kena jaga wanita yang mengandung. Wanita pandai jaga anak, lelaki kena bina rumah supaya wanita selesa jaga anak. Tak ke semua tu dalam skop melindungi jugak?"

Azrul - "Jadi, macam mana nak elak orang kata kita seksis?"

Kamil - "Kenapa nak elak pula? Kita menjalankan tanggungjawab kita kerana kita sayang wanita dalam keluarga kita. Biarlah apa orang kata pun. Takkanlah wanita nak kata yang mereka langsung tak perlukan pertolongan kaum lelaki?"

Azrul - "Mentaliti begitulah yang kita tak nak. Kau paksa pandangan kau tu dekat wanita."

Kamil - "Tak. Aku bukan boleh laksanakan pandangan aku kat wanita lain. Aku hanya boleh laksana pandangan aku dekat keluarga aku je. Kenapa nak marah kalau pandangan aku takkan bagi kesan pun kat wanita lain?"

Azrul - "Sebab kau merendahkan keupayaan wanita dalam keluarga kau."

Kamil - "Dah wanita yang akan tanggung semua risiko kalau sesuatu yang buruk jadi kat dia? Takkanlah mereka tak layak nak dapat perlindungan lebih? Apa guna jadi lelaki kalau isteri sendiri rasa dia tak perlu kita lindungi?"


Kisah Anak Malaysia Ketua Jurutera Honda - SH-AWD

Memang sangat membanggakan pencapaian anak Malaysia ini yang telah menjadi tulang belakang penghasilan sistem "Super Handling All-Wheel Drive" atau SH-AWD. Sistem yang mendapat anugerah ini adalah hasil ciptaan Nor Hairuddin, 43, anak kelahiran Pahang dan juga beberapa lagi jurutera Honda yang lain.

Beliau merupakan seorang pakar dalam All-Wheel Drive drivetrain (kumpulan komponen yang menyampaikan kuasa kepada roda pemanduan) dan telah mempatenkan beberapa rekabentuk AWD dibawah namanya dan juga Honda. Beliau yang merupakan jurutera pertama yang bukan warganegara Jepun menjadi ketua jurutera di Honda motor menyelia kerja-kerja penghasilan bagi banyak drivetrain AWD Honda.

Anak kebanggaan Malaysia yang sangat fasih dalam berbahasa Jepun dan Inggeris ini telah menetap lebih daripada 20 tahun di Jepun sejak mula belajar sehingga kini, dan 16 tahun daripadanya beliau bekerja untuk Honda.

Namun hasil kerja oleh Nor Hairuddin kurang dapat dirasai dan dinikmati oleh rakyat Malaysia kerana ia hanya dilengkapkan pada model Honda model Acura yang mana hanya dipasarkan di Amerika Syarikat, Kanada dan China. Acura kepada Honda adalah seperti Audi kepada Volkswagen dan Infiniti kepada Toyoto.

Hairuddin bertanggungjawab dalam variasi mid-range sistem SH-AWD ini, satu sistem kepelbagaian kluc yang dikawal secara elektronik yang dipasang pada Acura TLX dan MDX. Beliau menjelaskan bahawa sistem AWD yang terdapat pada Acura ini sangat berbeza dengan apa yang terdapat pada Honda CR-V yang juga menggunakan sistem AWD, yang mana satu-satunya model yang menggunakan sistem ini yang terdapat dalam pasaran Malaysia.

"Sistem yang digunakan oleh model CR-V hanya mempunyai satu kluc dan hanya boleh memindahkan tork (torque) di antara gandar depan dan belakang sahaja. Sistem SH-AWD ini pula menggunakan pelbagai kluc dan mampu memindahkan tork bukan sahaja antara gandar depan dan belakang, malah di antara gandar kiri dan kanan. Ia bukan sahaja mampu meningkatkan prestasi, tetapi juga mampu memberikan impak lebih baik kepada pemanduan pada permukaan bersalji"

Sama seperti Soichiro Honda, Hairuddin bermula dengan motorsikal. Minat terhadap kejuruteraan yang mengalir dalam darah Hairuddin ditanam sejak kecil oleh bapanya yang mempunyai bengkel motosikal di Jerantut, Pahang. Beliau bermula dari bangku sekolah rendah lagi dengan membantu bapanya bekerja di bengkel. Hasil kerja keras dan usaha gigihnya, beliau ditawarkan biasiswa oleh JPA dan menyambungkan pelajaran ke negara matahari terbit iaitu di Kyoto University. Sebelum diterima masuk sebagai jurutera di Honda, beliau pernah bekerja di beberapa buah syarikat lain.

Di Jepun, pekerja berbangsa asing bukanlah satu kebiasaan bagi mereka dan bagi Hairuddin pula, ia tidak menjadi masalah baginya. Beliau menerangkan bahawa beliau bekerja daripada posisi bawahan dan menghabiskan beberapa tahun di Honda, jadi beliau sangat sebati dengan budaya kerja Honda dan juga menghadapi kesukaran dalam mendapatkan kepercayaan daripada pegawai atasan.

Kini beliau dalam usaha menghasilkan generasi sistem SH-AWD seterusnya yang lebih ringan dan cekap bahan api daripada yang sebelumnya. Tidak mahu melepaskan karier dan masa depannya yang sangat cerah bersama Honda, ketua jurutera Honda ini telah menetap di Jepun dan tidak berniat untuk pulang ke tanah air. Walaubagaimanapun, Hairuddin tidak melupakan negara tercintanya dan memberikan nasihat kepada anak muda Malaysia yang bercita-cita tinggi :

"Anda perlu mengekalkan tumpuan kepada apa yang anda mahukan di dalam kehidupan, dan bekerja keras untuk dapatkannya. Saya percaya bahawa rakyat Malaysia mampu menjadi pakar di tanah asing, memimpin dalam bidang yang dipelopori oleh negara lain. Syarikat global seperti Honda sangat menghargai mereka yang berbakat tanpa mengira latarbelakang, warganegara, bangsa atau agama. Anda hanya perlu buktikan bahawa anda mempunyai bakat yang betul"

Dan anda pasti tertanya-tanya sebagai ketua jurutera di Honda, apakah kereta yang dipandu oleh Hairuddin? Kereta peribadi yang dimiliki olehnya adalah Honda Odyssey.


5 Lokasi Menakjubkan Yang Anda Tak Sangka Wujud Di Muka Bumi

Bumi yang kita hidup di atasnya ini penuh dengan kejutan. Sejauh mana anda mengenali tempat tinggal anda ini? Ketika di sekolah menengah kita mempelajari subjek Geografi yang menceritakan kita tentang struktur dan tempat-tempat di serata dunia. Namun, ia tidak cukup untuk kita mengetahui keajaiban yang ada di seluruh muka bumi.

Kebanyakan daripada kita hanya mengetahui tempat-tempat yang ajaib dan pelik hanya melalui senarai keajaiban dunia, namun masih terdapat banyak tempat yang sebegitu.

iluminasi.com ingin berkongsi dengan anda 5 lokasi yang sangat menakjubkan dan mempesonakan yang anda tak sangka wujud di muka bumi.

Lembah slot yang terletak di padang pasir Navajo ini terhasil oleh retakan dan hakisan oleh banjir kilat serta proses sub-udara. Disebabkan ia mempunyai slot, maka terhasilah pertunjukan cahaya yang sangat indah apabila terpancar cahaya matahari. Lembah ini menjadi tempat tarikan pelancong bagi Navajo kerana sangat popular di kalangan jurugambar dan kaki jalan yang datang ke sini.

Ia dibuka kepada syarikat pelancongan sejak tahun 1987 dan hanya dilawati bermula tahun 1997. Disebabkan oleh pendedahan cahaya yang sangat tinggi (wide exposure range) yang melebihi 10 EV akibat pantulan cahaya pada dinding lembah ini, penggambaran amat sukar dilakukan.

Lembah ini terbahagi kepada dua bahagian iaitu atas dan bawah. Bahagian atas adalah yang paling selalu dilawati pelancong oleh kerana pintu masuknya dan keseluruhan lembah itu berada di atas tanah dan tidak memerlukan pendakian.

Manakala bahagian bawah pula lebih panjang dan sempit, serta memerlukan pendakian di beberapa kawasan sebelum dipasangnya tangga. Walaupun dengan pemasangan tangga, ia masih sukar untuk didaki berbanding di bahagian atas. Tetapi ia tidak menghalang sejumlah besar jurugambar untuk melawati bahagian bawah lembah ini.

Sekali pandang, rasa nak bergambar. Dua kali pandang, terus rasa nak terjun! Dengan airnya yang sangat biru turquoise dan jernih, dengan susunan lapisan batunya yang menjadikan lata ini sempurna membuatkan air terjun tiga lapis Kuang Si ini menjadi lokasi utama pelancong. Terletak 29 kilometer daripada selatan Luang Prabang, bayaran sebanyak RM10 dikenakan untuk anda melawat dan bermandi-manda di sini.

Walaupun berbayar, ia sangat memuaskan hati kerana tempat ini dijaga dengan baik sekali dan mempunyai laluan pejalan kaki dan jambatan yang membawa pelancong ke kawasan ini. Kebanyakan kolam dibenarkan untuk berenang dan mandi-manda kecuali satu kolam yang ditutup kerana dianggap suci bagi orang tempatan.

Agak pelik jika melihat kepada penempatan ini. Kenapa? Kerana ia terletak di tengah-tengah padang pasir dan dikelilingi oleh bukit pasir. Perkampungan yang diberi nama Huacachina yang mempunyai lebih kurang 100 penduduk ini terbina disekeliling oasis yang terletak di wilayah Ica, barat daya Peru.

Walaupun mempunyai populasi penduduk yang agak sedikit, namun ia menjadi tempat tarikan pelancong berpuluh-puluh ribu orang setiap tahun.

Ia menjadi tumpuan pelancong disebabkan oleh terletak di oasis dan sangat cantik pada waktu malam. Selain itu, pelancong tertarik oleh sukan luncur pasir yang dijalankan di sini setinggi beberapa ratus kaki.

Juga, menurut lagenda tempatan, lumpur dan air di sekitar kawasan ini mempunyai kuasa penyembuhan penyakit seperti arthritis, penyakit sendi, asma dan juga bronkitis.

Pada tahun 1980, air tasik ini mula berkurangan akibat daripada penghasilan telaga oleh pemilik tanah di kawasan sekitar. Namun, sekumpulan 10 orang usahawan yang peka dan ingin menjaga nilai pelancongan yang ada pada perkampungan ini telah melakukan satu usaha dengan mengepam air daripada ladang-ladang berdekatan ke dalam tasik tersebut.

Jika anda sukakan cermin, anda wajib datang ke lokasi ini. Salar de Uyuni yang terletak di wilayah Daniel Compos, Potosi di barat daya Bolivia merupakan dataran garam terbesar di dunia dengan keluasan 10,000 kilometer persegi.

Ia berada pada kedudukan 3,656 meter dari aras laut dan dataran garam ini berketebalan melebihi 10 meter di bahagian tengah. Dataran ini menjadi kering sepenuhnya pada musim kering dan diselaputi lapisan air yang nipis pada musim lembap.

Hasil daripada transformasi beberapa tasik prasejarah, maka terhasilah dataran yang menakjubkan ini. Jika anda ingin mengunjungi dataran ini, caranya adalah dengan menghala ke arah selatan melalui bucu barat daya Bolivia, melalui beberapa tasik berwarna-warni yang terhasil daripada pengumpulan pelbagai jenis mineral yang terhakis daripada gunung-gunung sekitar.

Ia juga mempunyai flora dan fauna yang sangat mempesonakan seperti James's flamingo, Culpeo, Bolivian vizcacha dan banyak lagi.

Tidak, ia bukannya gambar yang diedit! Ia merupakan kejadian alam yang sebenar yang terletak di Derweze, Turkmenistan yang juga dikenali dengan nama "Door to Hell" atau "Pintu ke Neraka" disebabkan struktur berapinya. Ia merupakan sebuah medan gas asli. Ia terhasil akibat runtuhan ke dalam gua bawah tanah dan menjadi kawah gas asli.

Mempunyai diameter 69 meter dan kedalaman 30 meter, kawah ini dikatakan terbentuk akibat daripada penggerudian oleh ahli geologi Soviet pada tahun 1971 yang beranggapan kawasan ini mengandungi minyak yang banyak, namun setelah digali, kawah ini mula runtuh dan mengeluarkan gas berbahaya. Usaha untuk mengurangkan pengeluaran gas berbahaya itu ke kawasan sekitar dilakukan dengan menyalakan api.

Tanggapan mereka silap dengan menyangkakan bahawa api akan terpadam dalam masa beberapa hari. Sehingga ke hari ini, sudah 46 tahun, kawah tersebut masih terbakar secara berterusan.

Presiden Turkmenistan, Gurbanguly Berdimuhamedow telah mengarahkan kawah ini ditutup pada tahun 2010 namun ianya tidak berlaku. Orang pertama yang turun ke dalam lubang berapi ini iaitu pada tahun 2013, George Kourounis, seorang pengembara dari Kanada menggambarkan ia sebagai "sebuah koliseum api".

"Ke mana saja anda pandang akan terlihat beribu-ribu api kecil. Tekanan tinggi gas itu mengeluarkan bunyi seolah-olah bunyi jet pesawat, namun api yang terbakar sangat bersih dan tidak mempunyai asap, jadi ia tidak menghalang pandangan. Anda boleh lihat api sekecil-kecil api," jelas George Kourounis.


10 Ciptaan Hebat Jepun Yang Patut Ada Di Seluruh Dunia

Umum mengetahui Jepun merupakan antara negara yang sangat maju dan inovatif. Banyak produk dan item dari negara matahari terbit ini membuatkan anda terpukau dan terfikir seorang diri. Mereka bukan sahaja mampu mencipta produk yang sangat berguna untuk masyarakat, malah ada di antara ciptaan mereka terlalu eksklusif dan hanya ada di Jepun sahaja.

Sambungan daripada 14 Ciptaan Hebat Jepun Yang Patut Ada Di Seluruh Dunia (Bahagian 1), iluminasi.com ingin berkongsi dengan anda 10 ciptaan yang hanya ada di Jepun dan patut ada di seluruh dunia.

Bagi wanita atau jejaka yang selalu mengikat rambut sudah tentulah ia menjadi sesuatu yang sukar bagi mereka untuk memakai helmet yang biasanya tidak mempunyai lubang. Mereka terpaksa membuka ikatan rambut mereka untuk memakai helmet. Dengan helmet yang diciptakan mempunyai lubang ini dapat menyelesaikan masalah ini.

Jika anda selalu menggunakan laptop, tentunya kadang-kadang anda akan berasa malas untuk membuat kerja di meja, sebaliknya lebih suka baring. Namun, anda mendapati agak sukar untuk menaip jika berada dalam keadaan baring dan jika berbaring dalam jangka masa yang panjang, anda akan mula rasa tak selesa. Produk ini dapat memudahkan mereka yang suka bekerja dalam keadaan baring! Memang wajib ada satu di rumah.

Seperti manusia, mata haiwan peliharaan terutama anjing juga terdedah kepada cahaya matahari dan ia menyebabkan mereka berasa tidak selesa. Maka, orang Jepun telah mencipta kacamata hitam khas untuk haiwan ini. Agak pelik pada mulanya, tetapi ia masuk akal kerana mereka juga perlukan ciptaan ini apabila dibawa keluar berjalan-jalan pada hari yang terik.

Antara yang paling akan mendapat sambutan jika produk ini ada di Malaysia. Disebabkan rakyat Malaysia suka menyanyi dan banyak pertandingan dan program realiti nyanyian, penulis dapat bayangkan orang ramai akan menggunakan produk ini di merata tempat, seperti kedai mamak, stesen lrt dan juga di pejabat. Produk ini menawarkan kemudahan untuk berkaraoke tanpa mengganggu orang sekeliling, lebih-lebih jika suara anda bak katak panggil hujan. Penulis pun nak beli kalau ada di Malaysia.

Bagi mereka yang sangat mementingkan penjimatan, ciptaan ini sesuai bagi anda. Produk ini dicipta hasil gabungan sinki dan juga tangki takungan air pagi mengepam tandas. Air yang digunakan untuk mencuci tangan tidaklah menjadi kotor dan boleh diguna pakai untuk mengepam tandas anda selepas selesai urusan "bisnes" anda. Sangat pratikal!

Jepun memang terkenal dengan teknologi robotnya. Sehinggakan mereka nak gantikan apa sahaja yang boleh digantikan dengan robot. Kali ini giliran pasaraya, yang langsung tidak mempunyai pembantu manusia, hanya dikendalikam oleh robot. Bagi mereka yang pemalu dan tidak sukakan gangguan daripada promoter, pasaraya ini sesuai bagi anda!

Di Jepun, tidak ramai orang yang akan memesan burger kerana kalau nak makan burger, anda perlu membuka mulut dengan luas dan ini agak memalukan bagi mereka lebih-lebih lagi wanita. Pengusaha restoran makanan segera yang menyedari situasi ini telah mencipta pembalut burger yang dapat menyembunyikan wajah anda ketika makan burger dengan mencetak rupa orang lain pada pembalut burger tersebut. Bijak!

Jepun memang terkenal dengan perabot yang ringkas dan suka beraktiviti di atas lantai. Antaranya seperti tidur, makan dan sebagainya. Dan kerana itulah terhasilnya pelapik lantai yang boleh dijadikan karpet, kerusi dan juga meja kecil untuk diletakkan laptop atau minuman. Simple tapi best!

Hari hujan tidak lagi memeningkan kepala anda dengan tempat parkir payung yang disediakan di kebanyakan bangunan pejabat di Jepun. Apabila hujan sudah berhenti, pastinya anda tercari di manakah tempatnya untuk anda menyimpan payung, kerana membawanya ke setiap tempat yang anda pergi sangat menyusahkan.

Banyak kali juga anda perlu mencuba untuk membuka minuman tin kerana mempunyai kuku yang pendek, tetapi dengan inovasi ini, hanya sekali cubaan sudah mencukupi. Kanak-kanak juga tidak lagi perlu meminta pertolongan orang dewasa untuk membukanya. Walaupun ia hanya satu perubahan dan inovasi yang kecil tetapi mampu memberi impak yang cukup besar.


Kuman Brucella, Bahaya Susu Kambing Dan Ibu Mengandung

Artikel ini ditulis oleh saudara Amirul Hamudin di laman Facebook milik beliau dan diedit oleh penulis sendiri.

Pihak iluminasi telah mendapat kebenaran untuk ulang siar penulisannya di laman blog ini. Semoga bermanfaat kepada semua.

Hari ini tajuk M&M (mortality dan morbidity) kami sangat menarik. Brucellosis. Tahu apa itu Brucellosis? Beberapa minggu sebelum ini, saya ada menjaga seorang pesakit wanita yang agak educated dan bekerja sebagai jurutera instrumen di ibu negara. Masalahnya pada awal seakan mudah. Datang ke hospital kerana demam.

Namun, demam yang dijangkiti bukanlah demam biasa tetapi Pyrexia of Unknown Origin (PUO). Menurut pakar ia sesuatu yang memeningkan kepala kerana sebelum ini pesakit telah dimasukkan ke hospital swasta di Shah Alam dan diberikan pelbagai antibiotik yang kuat namun masih tidak dapat menghalang pesakit daripada demam.

Akhirnya pesakit dibenarkan keluar kerana suami bekerja di Johor Bharu dan mahu ke sini.

Ketika di Johor, demam yang dihadapi pesakit semakin teruk sehinggakan dimasukkan ke wad. Ujian blood culture (digunakan untuk mengesan kehadiran bakteria atau kulat dalam darah) dan sensitiviti (untuk menumbuhkan kuman) dibuat sebanyak 3 set, daripada bahagian yang berlainan selain pelbagai jenis ujian virus dan siasatan lain dijalankan, namun semuanya memberikan keputusan negatif.

Apa yang lebih membimbangkan adalah pesakit ini sedang mengandungkan anak pertama dan kandungannya sudah berusia 30 minggu. Pesakit kemudiannya dirujuk kepada pakar Obstetrik dan Ginekologi.High vaginal swab (juga untuk melihat kuman daripada kemaluan) diambil.

Kandungan didapati masih selamat dan sihat setelah imbasan dilakukan. Seminggu berlalu, sampel darah mendapati bahawa terdapat kuman Brucella dan sampel darah akan dihantar ke Institute of Medical Research (IMR), KL untuk ujian pengesahan.

Apa itu Brucella? Bagaimana boleh mendapat Brucella? Bahaya atau tidak mempunyainya semasa mengandung? Apa rawatannya?

Brucella adalah merupakan sejenis kuman yang boleh menjangkiti haiwan ternakan, terutamanya kambing. Ianya sangat mudah dijangkiti dan berbahaya lebih-lebih lagi jika anda mengandung.

Setelah disoal siasat, rupanya pesakit telah meminum susu kambing yang tidak dipasteurkan (proses membunuh kuman dalam minuman) dalam 2 hingga 3 bulan kebelakangan ini.

Beliau memberitahu menghabiskan 10 botol susu dalam masa sebulan sahaja. Susu kambing itu telah dibeli melalui laman instagram yang menurutnya mempunyai ramai pengikut dan agak popular.

Rawatan yang diberikan adalah antibiotik yang kebanyakkannya tidak sesuai untuk ibu mengandung, ada juga antibiotik kelas C dan D yang boleh diambil ibu mengandung bergantung kepada penilaian pakar, dalam erti kata kebaikkan melebihi keburukkan, dan perlu diambil pula sekurang-kurangnya selama enam minggu.

Namun jika tidak diambil, apa pula bahaya Brucellosis kepada ibu dan kandungan? Paling bahaya ialah akan menyebabkan kematian disebabkan jangkitan kuman ke jantung pesakit manakala bagi bayi pula, ia boleh menyebabkan keguguran, kematian bayi dalam rahim dan terencatnya tumbesaran bayi.

Jadi, adakah bagus untuk mengambil susu yang tidak dipasteur terlebih dahulu semasa mengandung? Saya pernah mengambil sains pemakanan semasa di sekolah perubatan dahulu sebagai subjek elektif. Memang ada kelebihan dan kekurangan masing-masing untuk susu yang dipasteur dan tidak.

Tetapi adakah saya akan memberinya kepada isteri saya jika dia sedang mengandung? Sudah tentu tidak. Kepada bayi saya jika masih kecil? Lagilah tidak. Buatlah pilihan bijak untuk orang yang ada sayang. Jauhi sebarang kemungkinan merbahaya. Lebih baik mencegah berbanding merawat.


Kau belajar penat-penat, sebab nak masuk maktab (IPG) je?

Zulhilmi Rosli merupakan seorang guru di SJK Thung Hon yang mengajar subjek Pendidikan Islam. Zulhilmi lebih mesra dipanggil Cikgu Zul merupakan pelajar lepasan Institut Pendidikan Guru(IPG) Kangar. Ikuti pengalaman Cikgu Zul mengenai pengalaman beliau sebagai guru pelatih di IPG tersebut.

Pagi ini adik perempuan saya mendaftar di Institut Pendidikan Guru(IPG) Ipoh. Saya tak dapat temankan kerana ada hal mustahak yang perlu diselesaikan di sekolah. Jadinya saya minta isteri temankan mama dan ayah ke sana. Harap semuanya berjalan lancar.

Walaupun sudah sedekad lebih dinaiktaraf, namun masih ramai yang belum tahu tentang kewujudan dan fungsi IPG. Malah mereka yang menyambung pengajian ke IPG seringakali dipandang "slack".

IPG merupakan akronim bagi Institut Pendidikan Guru yang dulunya dikenali sebagai Maktab Perguruan. Tempat melahirkan bakal-bakal guru sekolah rendah.

Nama IPG mula digunakan secara rasmi pada 2009. Naik taraf ini bukan sahaja pada nama tetapi meliputi sistem pengajian. Jika sebelumnya guru lepasan maktab hanya lulusan sijil dan diploma, kini semua lepasan IPG merupakan pemegang Ijazah Sarjana Muda.

Terdapat 27 kampus IPG di seluruh Malaysia. 9 daripadanya akan "ditutup" secara berperingkat menjelang 2020. IPG bernaung sepenuhnya dibawah Kementerian Pendidikan Malaysia(KPM) dan bukan Kementerian Pengajian Tinggi(KPT) seperti IPT yang lain.

Pelajar IPG lebih sinonim dengan panggilan guru pelatih. Suasana pengajiannya tidak banyak beza dengan institusi pengajian tinggi yang lain. Cuma di IPG, ia lebih memfokuskan kepada kemenjadian seorang guru.

Bukan sebarang orang yang boleh masuk ke sini. Selain perlu ada jiwa, minat dan perwatakan menarik untuk menjadi guru, keputusan akademik yang mantap juga diambil kira. Mereka yang terpilih akan menjalani beberapa temuduga tapisan. Terkini, untuk masuk ke IPG, seseorang itu perlu menjalani ujian kecergasan(zaman saya dulu tak ada). Yalah, nak jadi cikgu zaman sekarang stamina kena solid. Tak boleh ceroi dan mandom.

Selepas diterima masuk, mereka akan menjalani program persediaan ala matrikulasi/asasi/tamhidi selama setahun. Kalau lulus peringkat ini barulah boleh sambung ke peringkat ijazah selama 4 tahun.

Sepanjang 5 tahun pengajian, guru pelatih hanya dibiayai sepenuhnya semasa program asasi sahaja. Bagi pengajian Ijazah Sarjana Muda Perguruan pula, kerajaan hanya menanggung yuran pengajian yang berjumlah RM 27,XXX. Tiada lagi elaun sara hidup seperti tahun-tahun sebelumnya. Berkuat kuasa 2017, guru pelatih perlu membuat pinjaman PTPTN bagi tujuan belanja sara hidup sepanjang 8 semester.

Harapnya keistimewaan yang ditarik balik ini tidak melunturkan semangat adik-adik yang mahu menjadi guru. Usah risau, gaji cikgu sedap, dik. Sekejap saja boleh langsaikan PTPTN. Tapi kalau ada menabung sejak kecil, waktu beginilah ia berguna.

Selepas tamat pengajian pula, guru pelatih akan menjalani sekali lagi temuduga tapisan untuk diserap masuk ke dalam perkhidmatan awam. Sekiranya lulus, mereka ini akan ditempatkan di sekolah-sekolah rendah seluruh Malaysia. Paling tidak, gaji permulaan guru baharu sekarang RM 3,XXX sudah pasti dalam genggaman. Jadi makcik pakcik, kalau ada cikgu yang masuk meminang jangan ditolak mentah-mentah dulu. Hihi.

Pun begitu, sehingga hari ini IPG masih terlihat skeptikal dimata segelintir masyarakat. Walhal, IPG bukan kecil anak punya tempat. Disinilah lahirnya bakal pendidik yang akan mencorakkan anak-anak kalian seawal usia mereka mengenal dunia.

Jadi, jika ada anak-anak atau saudara-mara yang mahu masuk ke IPG, usahlah direnyukkan semangat mereka. Aku pernah dipandang "slack" selepas nekad membuat keputusan untuk masuk ke IPG 8 tahun yang lepas. Down teruk, tahu. Bernanah telinga dengar. Tambahan pula ketika itu, tawaran matrikulasi dan IPTA semuanya aku tolak mentah-mentah. Punyalah beria nak jadi cikgu.

"Eh, kau cikgu sekolah rendah je ke? Ingatkan sekolah menengah."


Sangka Hanya Sakit Gigi Biasa, Kini Wanita Ini Tinggal 5 Bulan Untuk Hidup Akibat Barah Rahang

Pastinya anda pernah merasakan sakit di mana-mana bahagian tubuh badan anda dan hanya menyangkakan ia hanyalah sakit biasa. Kerana kerap berlaku, anda berasakan ia akan hilang dalam masa terdekat tanpa merujuk kepada doktor. Ini biasanya apa yang berlaku di kalangan kita kerana menganggap sesuatu sakit itu tidak serius dan hanya membiarkannya.

Memang benar, kita tak boleh nak pergi ke klinik setiap kali berasa sakit kecil, namun ketahuilah penyakit serius seperti barah bermula dari tanda-tanda kecil. Sama seperti kes yang berlaku di Thailand di mana seorang wanita yang menyangkakan sakit gigi yang dialaminya adalah sakit biasa, kini diberitahu mempunyai 5 bulan sahaja lagi untuk hidup.

Wanita malang ini menghidap barah rahang yang merosakkan mukanya yang bermula dengan rasa sakit gigi.

Jenie Yoo mula rasa sakit gigi pada November 2015 dan membiarkannya sehinggalah tumor itu menjadi semakin besar dan merubah sebahagian besar daripada wajahnya. Beliau hanya menjalani kemoterapi pada bulan Mac lalu namun sudah terlambat kerana tumor itu telah tumbuh ke dalam bahagian pipinya.

Beliau memberitahu bahawa sukar untuk tidur kerana seluruh bahagian badannya berasa sakit dan perlu diurut oleh bapanya terlebih dahulu. Selain itu, mulutnya mempunyai ulser dan tidak dapat berjalan bersendirian. Beliau juga tidak dapat makan seperti biasa dengan tidak boleh mengunyah dan bubur boleh membuatkannya mual.

Wanita berumur 28 tahun ini berasa sangat tertekan dan tertanya-tanya mengapa doktor tidak boleh memotong sahaja ketumbuhan itu. Namun permintaan itu telah ditolak oleh doktor dan pakar di Seoul, Korea Selatan yang berpendapat bahawa ia adalah mustahil.

Ketumbuhan itu bertindak balas sedikit selepas dirawat, namun sejak 2 bulan yang lalu ia menjadi semakin aggresif dan membengkak di wajahnya yang menyebabkan hidungnya berdarah dan giginya luruh. Walaupun telah menjalani sepuluh dos kemoterapi namun barah yang semakin serius itu tidak bertindak balas dan sememangnya tidak boleh dirawat lagi.

Kesakitan yang dialaminya sangat lah perit dan menyeksakan dan Jenie sering diserang sawan. Jenie Yoo yang hanya menunggu masa untuk mati kini dijaga oleh ibu bapanya yang sudah tua.

Apa yang boleh kita ambil iktibar daripada kisah ini adalah jika anda mengalami kesakitan yang tidak pernah dirasakan sebelum ini, jangan ambil mudah. Jika anda mempunyai masa, rujuklah kepada doktor dan minta pendapat pakar sebelum terlambat. Mencegah itu lebih baik daripada merawat.


Kisah Wanita Bermata Helang - Rekod Guinness

Veronica Seider adalah seorang yang memiliki kuasa penglihatan yang jauh lebih kuat berbanding manusia biasa. Mungkin ada sesetengah daripada kita akan berasa susah untuk membaca tulisan-tuliasan yang diconteng di dalam dinding, namun berbeza dengan Veonica, beliau mampu untuk melihat sehingga jarak melebihi 1.6 kilometer!

Veronica Seider adalah seorang "superhuman" yang dilahirkan di Jerman Barat pada tahun 1951. Dia pergi ke sekolah seperti rakan-rakannya yang lain dan menyambung pelajarannya di Universiti Stuttgart di Jerman Barat.

Semasa dia sedang menuntut di Universiti tersebut, keupayaannya menjadi perhatian umum apabila pada tahun 1972, pihak universiti telah mengesan bahawa dia mempunyai kuasa penglihatan yang luar biasa dan mustahil untuk dicapai bagi manusia normal.

Pihak universiti mendakwa Veronica mampu melihat dengan jelas sejauh 1.6km dan lebih lagi.

Kuasa penglihatan yang dimiliki oleh Veronica Seider adalah seperti salah satu plot di dalam filem super hero yang memiliki kuasa luar biasa. Veronica Seider mampu mengenal pasti rakan-rakan dan ahli keluarganya meskipun berada pada jarak yang amat jauh.

Menurut kajian, penglihatannya itu adalah 20 kali ganda lebih baik berbanding penglihatan manusia biasa.

Veronica Seider adalah seorang yang rajin belajar dan beliau ialah seorang yang bercita-cita tinggi. Beliau ingin menjadi seperti manusia biasa dan mengejar cita-citanya untuk menjadi doktor gigi profesional di Jerman. Beliau lebih suka hidup seperti biasa berbanding hidup dengan penuh perhatian manusia terhadap dirinya.

Disebabkan tiada manusia yang pernah memiliki keupayaan sepertinya, kes ini diletakkan dibawah kes kelainan genetik.

Beliau juga telah dimasukkan di dalam senarai guinness world records kerana memiliki keupayaan penglihatan yang luar biasa.


Penggunaan GPS membuatkan sistem navigasi semulajadi kita menjadi lemah

Skil navigasi atau kemahiran mencari jalan adalah berbeza antara setiap individu. Ada di kalangan kita yang cekap, dan mudah untuk mencari jalan ke tempat yang ingin dituju atau mecari jalan yang betul sekiranya tersesat. Ada pula di antara kita yang sudah lalu jalan yang sama berpuluh-puluh kali pun masih tak dapat nak ingat dan sering tersesat sehingga tidak dapat keluar.

Kebolehan yang berbeza ini sebenarnya dipengaruhi oleh suatu bahagian di dalam otak kita yang bertanggungjawab mengendalikan mekanisma navigasi, pembelajaran dan juga memori. Bahagian yang unik ini dinamakan hippocampus. Ianya dibantu pula oleh suatu bahagian lain yang dinamakan prefrontal cortex yang terlibat dalam kebolehan kita merancang dan membuat keputusan.

Suatu kajian telah dijalankan oleh Professor Eleanor Maguire di UCL (University College London) memfokuskan pada pemandu teksi di kota London yang berselirat dan bersimpang siur. Kajian beliau menunjukkan yang bahagian hippocampus pada otak pemandu teksi yang menjadi subjek kajian beliau adalah lebih besar daripada masyarakat umum. Bahagian ini menjadi lebih besar hasil dari mengingati banyaknya jalan yang ada di sana dalam tempoh bertahun-tahun menjadi pemandu teksi.

Saintis telah mengenal pasti tiga jenis sel di bahagian hippocampus dan sekitarnya yang dikatakan bertanggungjawab dalam kebolehan navigasi kita iaitu place cells, head direction cells dan grid cells.

Place cells memberikan kita maklumat di manakah kita sedang berada pada sesuatu masa. Head direction cells pula berfungsi seperti kompas dan memberitahu kita ke arah manakah kita sedang menghala. Grid cells pula memberitahu kita sudah berapa jauhkah kita sudah bergerak dengan mengaplikasikan sistem grid yang terdiri dari latitud dan longitud yang selalu kita jumpa di dalam peta.

Interaksi antara bahagian otak yang terlibat dalam navigasi akan meningkat apabila kita sedang mencari jalan. Melalui mata kita, imej atau petanda yang menentukan lokasi di mana kita berada akan disimpan di dalam memori sebagai rujukan untuk digunakan sekiranya kita melalui tempat yang sama berulang kali. Contohnya, stesen minyak, papan tanda hatta pokok mangga di depan rumah juga boleh dijadikan titik rujukan.

Golongan pelayar pada zaman dahulu menggunakan kemahiran ini pada tahap yang lebih tinggi dengan menggunakan bintang di langit sebagai titik rujukan mereka. Sama seperti kita, pada awalnya mereka perlu memerhatikan dan mengingat lokasi petanda-petanda ini. Apabila sudah mahir, mereka sekadar menggunakan memori mereka untuk menentukan kedudukan dan arah yang perlu dituju.

Memberi perhatian kepada kawasan sekeliling kita semasa memandu akan memastikan maklumat lokasi ini dikemaskini dan disimpan dengan baik di dalam otak kita untuk kegunaan di masa lain. Selalu kita jumpa situasi di mana yang akan ingat jalan adalah pemandu itu sendiri manakala penumpang di sebelahnya tidak dapat mengingatinya kerana mereka sibuk dengan bersembang atau bermain dengan telefon pada masa itu.

Penggunaan aplikasi seperti Google Maps dan Waze, walaupun memudahkan kita di waktu tertentu, ianya membuatkan kemahiran navigasi yang sudah wujud di dalam otak kita menjadi kurang aktif dan 'tumpul'.

Adalah lebih mudah untuk mendengar arahan daripada gadget kita yang dilengkapi sistem Global Positioning System (GPS) untuk membelok di tempat yang betul berbanding memerhatikan kawasan sekeliling dan menggunakan otak kita untuk menentukan adakah kita berada di lokasi yang sepatutnya.

Penggunaan aplikasi-aplikasi ini secara keterlaluan pastinya akan membuatkan kita hilang kebolehan semula jadi kita sedikit demi sedikit. Mungkin suatu hari nanti, untuk pulang ke rumah sendiri pun kita perlu mengharapkan Google Maps dan Waze.

Kuncinya, untuk mengelakkan ini berlaku, janganlah menggunakannya secara keterlaluan. Bukalah mata dan telinga anda agar kebolehan navigasi yang menakjubkan ini kekal bersama anda.


Inilah Cara Penghasilan Kentang Goreng Rangup McDonalds Yang Digemari Ramai

Tidak dinafikan lagi McDonald adalah antara francais makanan segera yang paling popular dan berjaya di Malaysia. Tidak mengira bangsa dan peringkat umur, kebanyakan dari rakyat Malaysia amat menyukai makanan segera ini.

Walaupun harganya tidaklah murah, namun tetap menjadi pilihan. Terbaru, tular di media sosial apabila McDonald melancarkan promosi terbaru dengan menyediakan ayam goreng yang selama ini hanya disediakan dalam set 2 ketul, kepada 5 dan 9 ketul.

Namun, apa yang membuatkan ramai amat menggemari makanan segera ini salah satunya adalah kentang gorengnya yang lain daripada yang lain. Tiada yang dapat mengatasi rasa kentang goreng McDonalds.

Strukturnya yang rapuh dan rangup sememangnya menjadi taruhan restoran ini yang membuatkan peminat makanan segera amat tertarik. Sudah tentunya terdapat rahsia dalam penghasilan kentang ini sehinggakan ia menjadi kegilaan ramai.

iluminasi.com ingin berkongsi dengan anda proses penghasilan kentang goreng McDonalds bermula dari ladang kentang sehinggalah ianya sampai ke mulut anda.

McDonalds menggunakan sebanyak 1.58 billion kilogram kentang goreng setahun yang mana ia mempunyai 36,899 buah restoran di 120 buah negara serata dunia. Ia sebanyak 118 kilogram kentang goreng terjual di sebuah restoran McDonalds secara purata! Bagaimana ia boleh terjual sebegitu banyak? Ia bermula dari ladang.

Setelah kentang-kentang sudah cukup masak, ia dituai dan dibawa ke kilang. Kentang-kentang itu kemudiannya dibasuh dan akan melalui sebuah mesin bertekanan tinggi yang berfungsi untuk mengupas kulit kentang. Walaupun sudah dikupas oleh mesin, namun ia akan disemak semula oleh pekerja-pekerja yang akan memotong bahagian yang tidak terkupas.

Setelah ianya bersih dan "bogel", kentang-kentang itu akan melalui sebuah mesin yang mana memberikan bentuk kepada kentang seperti yang anda makan di restoran. Mesin yang berperanan seperti meriam itu akan menembak kentang-kentang tersebut dengan kelajuan 120 kilometer sejam melalui acuan yang mempunyai pisau yang tajam dan memotong kentang menjadi bentuknya.

Untuk memastikan setiap bilah kentang itu sempurna, McDonalds menggunakan sebuah mesin berteknologi tinggi yang akan mengimbas kentang-kentang itu untuk mengesan sebarang kecacatan dan akan membuang mana-mana kentang yang rosak.

Kemudiannya kentang-kentang ini melalui sebuah proses yang amat penting bagi memberikan tekstur uniknya itu iaitu dengan direndamkan di dalam air yang sangat panas selama 15 minit. Untuk menambahkan lagi tekstur rapuh yang digilai ramai, ia kemudiannya melalui 2 lagi proses tambahan. Kentang yang basah akibat rendaman tadi dikeringkan terlebih dahulu sebelum digoreng.

Ia kemudiannya digoreng sebentar di dalam minyak sayuran yang bersuhu 204 darjah celsius untuk meghasilkan kulit luar yang garing. Setelah digoreng, kentang-kentang itu melalui sebuah terowong pembeku yang bersuhu -12 darjah celsius. Ia kemudiannya dipaket dan dihantar ke cawangan restoran McDonalds sebelum digoreng sekali lagi dan dihidangkan kepada penggemar makanan segera ini.


5 Tips Travel Dengan Ibu Bapa Yang Sudah Berumur

Sebagai anak, kita haruslah mempunyai keazaman dan cita-cita untuk membalas jasa ibu bapa apabila sudah besar kelak. Sekiranya ada rezeki lebih, apa salahnya jika bawa mereka berjalan-jalan, mengerjakan haji atau umrah, belanja mereka makan dan sebagainya.

Sekiranya anda merancang untuk membawa ibu bapa anda berjalan-jalan, tidak kira sama anda dalam dan luar negara, berikut adalah beberapa tips yang boleh anda ikuti.

Apabila sudah berumur, tenaga mereka juga berkurangan. Tidak seperti kita, ibu bapa yang sudah berumur mudah penat. Jadi, elakkan membuat perancangan yang terlalu padat dalam sehari.

Sebagai contoh, sekiranya anda merancang untuk ke 3 4 buah tempat, pastikan anda tidak terkejar-kejar di sesuatu tempat bagi membolehkan ibu bapa berjalan dengan santai dan berehat dengan secukupnya.

Ketika travel, sentiasa pastikan tahap kesihatan ibu bapa anda. Sekiranya mereka nampak sangat letih dan lesu, ada eloknya ambil masa untuk berehat.

Sekiranya ibu bapa anda mempunyai sesuatu penyakit, perhatikan simptom-simptom yang ada padanya. Selain itu, sekiranya anda ingin membawa mereka melancong ke luar negara, pastikan anda mengetahui cuaca kawasan setempat sama ada musim panas, sejuk, luruh atau musim bunga. Pastikan ibu bapa anda mempunyai pakaian yang sesuai untuk dipakai di sana.

Apabila travel, antara perkara yang paling penting adalah mengambil gambar-gambar kenangan di tempat-tempat yang anda lawati. Dengan kemudahan smartphone dan kamera digital, ambillah seberapa gambar dengan ibu bapa anda.

Abadikan kenangan dan momen-momen bahagia bersama ibu bapa anda selagi masih ada. Bila mereka sudah meninggal dunia, gambar-gambar inilah yang akan menjadi kenangan untuk mengimbau saat-saat bahagia bersama mereka dan untuk melepaskan rindu pada mereka.

Apabila sudah berumur, selalunya kita lebih gemar akan suasana yang tenang dan jauh daripada hiruk-pikuk manusia. Ibu bapa anda kemungkinan tidak selesa dan stress apabila perlu bersesak-sesak dengan ribuan manusia.

Pastikan mereka sentiasa gembira dan tidak stress. Jika tidak pasti, bertanyalah pada mereka.

Bagi yang biasa travel secara minimalis atau backpacker, anda mungkin tidak kisah sekiranya perlu sedikit berlapar atau makan makanan segera seperti roti, mee segera dan sebagainya. Bagi ibu bapa yang sudah berumur, ianya mungkin tidak berapa sesuai lebih-lebih lagi jika mereka mempunyai penyakit.

Diharapkan tips yang dikongsikan ini sedikit sebanyak membantu kepada anda yang ingin membawa ibu bapa anda travel. Ingat, tujuan kita membawa ibu bapa adalah untuk menggembirakan hati ibu bapa maka rancanglah dengan sebaiknya.


Mitos mengenai akta 39B dikalangan penagih dadah

Kali ini, iluminasi.com ingin berkongsi secara ringkas mengenai akta dadah merbahaya kepada anda semua agar dapat merungkaikan mitos dan salah faham masyarakat mengenai akta ini.

Dikalangan marhaen, ramai yang terus menuding jari dan menyalahkan pihak berkuasa semata-mata untuk menghalalkan perbuatan mereka. Harap artikel ini dapat memberi penjelasan kepada mereka yang tidak faham mengenai akta dadah merbahaya ini.

Inilah mitos yang sering berlegar-legar dikalangan penagih dadah. Kononnya nilai berat dadah untuk disabitkan dengan seksyen 39B adalah sama untuk semua jenis dadah.

Ada juga yang mengeluarkan statement contohnya "jual ganja 200gram baru dalam RM400, baik jual syabu kalau macam tu. 200gram syabu boleh untung lebih rm2000". Pernyataan ini adalah tidak benar sama sekali. Senarai berikut adalah nilai berat berdasarkan jenis dadah yang boleh disabitkan dengan seksyen 39B :

Jadi tak perlulah nak melalak berniaga syabu lebih berbaloi disabitkan 39B berbanding ganja kerana nilai 50 gram syabu lebih kurang sama sahaja dengan 200 gram ganja.

Ini lagi satu perkara yang sering dilaung-laungkan kononnya mereka pandai dan tahu undang-undang. Yang sebenarnya polis tidak memerlukan waran untuk menahan saspek yang terlibat dengan najis dadah. Pegawai polis boleh terus menahan saspek tidak melebihi tempoh penahanan 24jam.

Namun jangan gembira dulu. Tempoh penahanan boleh dilanjutkan lagi selama 14 hari oleh majistret atau DSP sekiranya ujian dadah yang dijalankan tidak mendapat keputusan atau atas tujuan pencegahan.

Ada satu lagi perkara yang anda perlu tahu. Bahawasanya, pihak berkuasa dan pihak mahkamah juga manusia biasa. Biasanya latar belakang dan sejarah jenayah individu yang tertuduh juga diambil kira. Mereka juga bukannya suka-suka jatuhkan hukuman kepada orang awam.

Anda ingat pegawai penyiasat (IO) yang menyiasat kes dadah ni tak risau ke kalau-kalau anak dia sendiri terlibat dengan dadah di masa hadapan? Kena tahan untuk siasatan tapi tak mahu beri kerjasama, cakap kurang ajar pula sudah tentu lebih lama anda meringkuk dalam lokap.

Pengalaman rakan-rakan penulis sendiri. Kalau anda seorang penagih dan menggunakan sendiri sahaja bahan terlarang itu, susah untuk disabitkan dengan seksyen 39B ini. Namun kalau kuantiti dadah itu besar dan anda pula menjadi penyebar bahan terlarang itu, maka bersiap sedialah.

Masalah utama ialah menjadi penyebar. Pakailah kopiah dan serban di atas kepala pun, kalau anda seorang penyebar najis dadah ini janganlah salahkan pihak berkuasa dan harapkan ihsan dari marhaen yang lain dengan tuduhan bahawa pihak berkuasa berlaku zalim kepada anda.

Dahlah tagih dadah. Nak promosi mudhorat kepada masyarakat awam pula tu. Bertaubatlah


15 Fakta Menarik Mengenai Rumah Orang Terkaya Di Dunia Bill Gates

Orang terkaya di dunia, Bill Gates mempelopori carta ini selama 17 tahun daripada 22 tahun. Kekayaannya pada tahun 2017 dianggarkan sebanyak RM381 billion. Tak dapat bayangkan betapa kayanya Bill Gates, dan secara tak langsung pastilah rumahnya juga mewah.

Mahligai yang diberi nama Xanadu 2.0 terletak di Lake Washington di Medina, Washington. Dengan berkeluasan 6,100 meter persegi iaitu lebih kurang 30 kali ganda saiz rumah normal di Amerika Syarikat. Ia mengambil masa selama 7 tahun untuk disiapkan dan bernilai RM662 juta.

iluminasi.com ingin berkongsi fakta yang sangat menarik dan membuatkan mulut anda ternganga mengenai mahligai orang terkaya di dunia.

Terdapat anak sungai yang dipenuhi dengan ikan salmon dan ikan trout berenang-renang di sekitar kawasan rumahnya. Ia bukanlah sekadar perhiasan tetapi dihasilkan untuk menanggani masalah perparitan yang disebabkan oleh mahligainya. Nak makan ikan salmon seminggu sekali pun terpaksa tengok dompet, ini pula ada ikan salmon dalam sungai di rumah!

Walaupun mahligai ini sangat besar yang mempunyai beberapa buah tempat letak kereta, 24 buah tandas, 6 buah dapur, tetapi ia hanya mempunyai 7 buah bilik tidur sahaja. Dikatakan setiap bilik berkeluasan melebihi sebuah apartment. Kalau bilik lagi besar dari rumah kebanyakan orang, bayangkan la keluasan keseluruhannya.

Oleh kerana keluasan yang terlalu besar melebihi keluasan sebuah padang bola, ia amat sukar untuk anda berulang alik ke dapur untuk makan atau hanya untuk minum jus. Apa yang dilakukan oleh Bill Gates untuk menyelesaikan masalah ini adalah dengan menghasilkan 6 buah dapur di sekitar mahligainya, dan dikatakan terdapat pekerja robot. Hebat.

The Codex Leicester, penulisan saintifik yang dihasilkan oleh Leonardo da Vinci berada di dalam mahligai ini! Ia telah dibeli oleh Bill Gates dengan harga RM129 juta pada tahun 1994. Memang tak bernilai langsung nilai duit bagi beliau boleh beli sebuah manuskrip dengan sebegitu mahal.

Ia dilengkapi dengan sistem untuk mengenal setiap orang di dalamnya, termasuklah pelawat. Setiap pelawat akan diberikan satu mikrocip yang telah diprogramkan yang peka terhadap suhu dan pencahayaan mengikut kesukaan anda. Sebagai contoh, jika anda sukakan pencahayaan yang terang dan suhu 30 darjah selsius, mahligai tersebut akan mengikut kehendak anda ke mana sahaja anda pergi ketika berada di dalam estet tersebut. Tak sangka macam ini pun ada.

Untuk keselamatan, lantai di setiap kawasan rumah Bill Gates dilengkapi dengan sistem sensitif tekanan dan sentiasa dipantau. Ia bermakna pengawal boleh mengetahui siapa yang berada di dalam rumah tersebut dan di mana mereka berada. Jadi ini bermakna jika ada sesiapa yang tiada dalam rekod memijak kawasan rumah, pihak pengawal keselamatan boleh mengesannya.

Teknologi tinggi juga melengkapi mahligai ini dengan skrin beresolusi tinggi dipasang di serata tempat yang membenarkan hasil seni bertukar-tukar dengan hanya satu sentuhan butang.

Terdapat beberapa garaj di serata kawasan hartanah ini yang boleh menampung 23 buah kereta, termasuk salah satunya yang boleh menampung 10 buah kereta terletak berada di bawah tanah berkongkrit dan berpagar besi.

Sudah lah harga untuk membina rumah ini sangat mahal, setiap tahun kena bayar cukai lagi! Setiap tahun Bill Gates membayar RM4.3 juta cukai hartanah setiap tahun untuk harta yang dimilikinya.

Rumah ini sebahagiannya daripadanya tertanam di dalam bukit yang apa dipanggil "Earth-Sheltered". Ia bukan sahaja kelihatan sangat menarik tetapi juga membantu mengawal suhu rumah yang mana dapat mengurangkan kos dan juga mesra alam. Walaupun kaya-raya tetapi mesra alam jugak!

Semestinya ada kolam renang, dan terletak di dalam bangunan berasingan seluas 362 meter persegi. Ia juga dilengkapi dengan sistem muzik dalam air.

Bill Gates mempunyai sepohon pokok kegemaran yang terletak di jalan masuk rumahnya. Ia merupakan sebuah pokok maple yang berusia 40 tahun dan dipantau oleh komputer 24 jam sehari. Bagaimana caranya dipantau adalah jika pokok itu terlalu kering makan ia akan disiram secara automatik. Pokok pun dapat layanan macam ni kan.

Pasir di persisiran tasik di hadapan rumah Bill Gates telah diimport olehnya daripada St. Lucia setiap tahun menggunakan tongkang.

Terdapat sebuah bilik yang dilengkapi dengan trampolin untuk rekreasi, dan bumbungnya dihasilkan setinggi 6 meter khas untuk aktiviti tersebut. Juga ia dilengkapi dengan sauna, bilik stim serta bilik persalinan lelaki dan wanita yang berasingan.

Setiap tahun Microsoft akan mengadakan lelongan di mana pekerjanya akan mendermakan produk dan servis untuk di-bid dan ianya akan didermakan. Menurut sumber, seorang pekerja telah membuat tawaran sebanyak RM150 juta untuk melawat mahligai orang terkaya di dunia ini.


7 Sejarah Dan Maksud Simbol Yang Popular Dunia

Dalam kehidupan seharian kita, pastinya kita akan melalui seharian dengan menggunakan ataupun paling kurang ternampak simbol-simbol yang terdapat di sekeliling kita. Namun, sejauh manakah kita mengetahui apa maksud dan sejarah terciptanya simbol-simbol yang sedikit sebanyak memudahkan kehidupan zaman moden ini.

iluminasi.com ingin berkongsi dengan anda 7 simbol yang biasa digunakan dalam kehidupan seharian dan sejarah serta maksudnya.

Boleh dikatakan semua peralatan elektronik menggunakan simbol ini sebagai simbol menghidupkan alatan tersebut. Ia merupakan hasil daripada evolusi logik oleh rekabentu "user interface". Dahulunya, butang yang mengawal kuasa mempunyai 2 suis yang digunakan untuk fungsi "On" dan "Off".

Untuk lebih memudahkan kerja, ia nombor 0 dan 1 digantikan sebagai simbol suis tersebut. Semakin dunia maju dalam teknologi, maka simbol ini telah digabungkan menjadi satu, dengan gabungan nombor 1 yang diletakkan di atas nombor 0 yang menjadikannya simbol yang kita lihat pada hari ini.

Mereka yang sedang hangat bercinta pastinya selalu menggunakan simbol ini. Ia melambangkan cinta, sayang, perasaan dan hubungan romantis pada zaman sekarang. Namun maksud sebenar bagi simbol ini adalah silphium, iaitu satu spesis adas gergasi yang tumbuh di pantai Afrika Utara berdekatan koloni Greece pada zaman Yunani purba. Mereka menggunakan tanaman ini sebagai perasa kepada makanan dan juga sebagai pil perancang kehamilan.

Semua orang tahu akan makna simbol ✔ (check) ini. Ia digunakan secara meluas lebih-lebih lagi dalam dunia pendidikan. Tanda check ini menandakan sesuatu itu betul atau sah. Sejarah penggunaan tanda ini bermula di era Empayar Roman yang pada mulanya menggunakan simbol "V". V adalah singkatan kepada perkataan "veritas" yang bermaksud betul.

Namun, lama-kelamaan bentuk V itu menjadi ✔ oleh kerana ink pen yang digunakan ketika zaman itu yang tidak lekat pada kertas kerana menanda kertas dengan terlalu cepat sehinggakan bahagian awal "V" itu tidak tercatat.

Jika terlihat simbol ini, anda pasti tahu bahawa ia adalah kedai atau salon gunting rambut. Ia digunakan secara meluas pada zaman ini. Pada zaman pertengahan, tukang gunting rambut juga berperanan sebagai doktor bedah yang mana mereka memberikan servis perubatan daripada membetulkan keretakan tulang sehinggalah ke mencabut gigi.

Simbol merah dan putih yang digunakan berasal daripada proses pengeluaran darah pesakit daripada badan sebagai tujuan terapi, yang mana merah melambangkan darah dan juga putih melambangkan pembalut bandage.

Simbol ini terdapat di merata-rata tempat terutamanya di pintu keluar atau tangga-tangga di pasaraya atau pejabat. Ia menunjukkan jalan keluar terdekat jika berlaku kecemasan api atau lain-lain. Penggunaan warna hijau pada latar belakangnya melambangkan keselamatan yang sama maksud dengan warna hijau pada lampu isyarat. Ia telah dihasilkan oleh pereka Jepun, Yukio Ota pada tahun 1970 yang juga digelar sebagai simbol "running man". Ia kemudiannya digunakan secara meluas dan antarabangsa pada tahun 15 tahun selepas penghasilannya.

Simbol ini lebih dikenali oleh dunia sebagai simbol parti Nazi Jerman yang diterajui oleh Adolf Hitler. Namun simbol swastika ini sebenarnya telah beribu tahun digunakan sebelumnya yang bermaksud "nasib baik".

Ia juga bermaksud kesejahteraan dalam bahasa India purba Sanskrit. Ia digunakan oleh Hindu, Buhddha dan Jain. Namun imej simbol ini telah rosak akibat penggunaannya yang dikaitkan dengan tentera Nazi Jerman.

Simbol ini biasanya boleh dilihat pada papan tanda klinik atau farmasi kerana ia dikaitkan dengan perubatan dan penjagaan kesihatan. Menurut mitos, dikatakan anak tuhan Apollo dan puteri Coronis iaitu Asclepius adalah dewa perubatan Yunani dan mampu untuk memulihkan kesihatan dan juga menghidupkan yang mati.

Simbol ular digunakan untuk melilit batang Asclepius kerana Yunani purba mengganggap ular sebagai haiwan yang suci dan digunakan dalam upacara penyembuhan.


Kisah Pantai Paling Buruk Dan Kotor, Kini Menjadi Cantik

Anda pasti berasa kagum melihat keindahan yang terdapat di pulau ini. Ia merupakan sebuah pulau yang unik kerana pantainya di penuhi dengan kaca yang mempunyai bentuk yang licin.

Pantai kaca ini nampak seperti taburan permata yang menghiasi pantai, padahal ia merupakan kaca-kaca laut dalam yang mempunyai warna,saiz dan bentuk yang berbeza. Ia pasti membuat anda teruja ketika berada di pantai tersebut.

Glass Beach ini terletakdi Fort Bragg, Carlifonia merupakan salah satu daya tarikan pelancong. Ini kerana ia mempunyai keindahan luar biasa yang sebelum ini merupaka tempat pembuangan sisa sahaja. Terdapat banyak fakta yang menarik mengenai pantai ini.

Searang ramai yang sudah sedar tentang masalah ekosistem, tetapi masih terdapat segelintir di kalangan masyarakat yang masih tidak sedar tentang keburukkan membuang sisa pepejal ke dalam laut. Namun pada abad ke-20, membuang sisa buangan ke dalam lautan merupakan amalan biasa.

Penduduk Fort Bragg, California menggunakan pantai tempatan sebagai tempat pembuangan sisa sampingan. Barangan isi rumah seperti kaca, perkakasan perabot dan kereta buruk pun dapat dilihat di tebing pantai tersebut. Pantai-pantai yang menerima sampah ini selalunya dirujuk sebagai "The Dumps".

Syukurlah, amalan pebuangan sisa-sisa bahan ke dalam lautan ini akhirnya berakhir. Pada tahun 1967, tempat pembuangan terkawal telah diwujudkan bagi menangani masalah pembuangan sisa secara haram di kawsan berdekatan. Oleh itu tugas mereka telah berupaya untuk menangani banyak serpihan-serpihan yang terkumpul.

Lebih banyak kerja-kerja yang telah dilaksanakan untuk memulihkan pantai buangan tersebut. Pada tahun 1998, pemilik hartanah yang bersekutu dengan California Coastal Conservancy dan Lembaga Pengurusan Sisa Bersepadu California telah bertanggungjawab mengambil alih untuk melakukan pembersihan kawasan pantai tersebut. Ia kemudiannya dijual kepada Jabatan Taman dan Rekreasi California.

Pada tahun 2002, sebanyak 38 ekar keluasa tanah yang terdiri daripada Glass Beach ini telah dimasukkan ke dalam Taman Negeri MacKerricher. Anda pasti tidak akan menemui sebarang sisa kereta buruk atau peralatan-peralatam lama di Glass Beach pada hari ini. Sebaliknya anda akan menemui keindahan laut yang tidak berkesudahan dengan kaca pelbagai warna.

Glass Beach sebenarnya merujuk kepada beberapa pantai yang berlainan di kawasan itu tersebut. Terdapat pantai yang mudah diakses dengan berjalan kaki sahaja melalui persisiran pantai, manakala yang lain memerlukan untuk anda mendaki beberapa tebing.

Dilarang untuk mengambil kaca laut yang terdapat di sempadan MacKerricher State Park. Morsel kaca adalah untuk tatapan semua pelacong untuk melihat keindahan pantai tersebut dan bukan untuk dibawa pulang sebagai cenderahati atau perhiasan rumah anda.

Bayangkan jika setiap hari terdapat ribuang pelancong yang mengambil kaca tersebut. Kemungkinan ia tidak akan mejadi Pantai Kaca lagi.

Pantai Kaca mejadi tarikan beratus-ratus ribu pelancong setiap tahun kerana mereka ingin melihat sendiri keajaiban fenomena buatan manusia. Mereka yang ingin mengetahui lebih lanjut mengenai kaca laut boleh menuju ke Muzium Kaca Laut di selatan Fort Bragg.

Kemasukan ke muzium tersebut adalah percuma dan di dalam muzium itu anda akan dapati pelbagai kaca yang terdapat di Glass Beach dan ditambah lagi penjelasan saintifik mengenai kaca pantai, cerita-cerita kaca laut bersejarah dan banyak lagi informasi terdapat di sana.

Seolah-olah sebuah muzium tidak mencukupi untuk tarikan pelancong maka penduduk Fort Bragg telah membuat festival untuk menghargai kaca laut. Pesta Kaca Laut Fort Bragg berlangsung pada Hari Memorial yang mempamerkan kerja dari artis-artis kaca laut dan barang kemas.

Jika anda memilih untuk melawat Glass Beach pastikan anda tiba lebih awal untuk merasai pengalaman tersebut kerana orang kurang ramai ketika di awal waktu terutamanya pada bulan-bulan musim panas. Terdapat beberapa kawasan pantai yang berlainan dengan kaca laut.


Sebab Mengapa Jalan Raya Kelihatan Berair Pada Hari Yang Panas

Anda sedang memandu pada satu hari yang sangat panas di sebuah jalan lurus yang panjang. Ketika memandu, anda ternampak jauh nun di sana seolah-oleh terdapat air di tengah jalan raya. Semakin anda menghampiri air tersebut, ia semakin hilang dari pandangan dan akhirnya hilang. Dan proses itu berulang-ulang. Apa sebenarnya yang berlaku?

Ia merupakan ilusi optik yang berlaku oleh pembiasan cahaya. Cahaya bergerak lebih laju melalui medium berketumpatan rendah dan bergerak lebih perlahan melalui medium berketumpatan tinggi. Cahaya bergerak dalam garis lurus melalui medium ke medium.

Apabila ia bergerak dari satu medium ke medium lain yang berbeza ketumpatannya, sebagai contoh dari udara ke dalam air, berlaku perubahan kelajuan kepaa gelombang cahaya yang membuatkan ia berubah arah atau dinamakan pembiasan.

Sebagai contoh mudah, jika anda memasukkan sebatang straw ke dalam gelas mengandungi air separuh penuh, anda akan dapat melihat straw tersebut seolah-olah bengkok jika dilihat dari pandangan atas. Jika dilihat daripada tepi pula, straw didalam air kelihatan lebih tebal daripada straw di atas permukaan air, dan straw itu kelihatan seperti patah.

Apa yang berlaku adalah cahaya daripada straw tersebut terpantul dan bergerak ke dalam mata anda melalui dua medium berbeza iaitu air dan udara. Apabila anda melihat straw di atas permukaan air, cahaya itu bergerak melalui udara ke dalam gelas dan kemudiannya ke dalam udara semula dan terus ke mata anda.

Pembiasan oleh gelas amat sedikit dan hampir tidak kelihatan perubahannya yang menyebabkan anda nampak straw itu sebagaimana kewujudannya.

Namun, straw yang berada di dalam air pula, cahaya yang anda lihat itu telah terbias kerana melalui air, gelas dan kemudiannya ke dalam udaya. Ketika ini berlaku perubahan kelajuan cahaya lalu berlakunya pembiasan.

Kedua-dua bahagian straw adalah sebaris namun cahaya yang datang daripada kedua-duannya melalui garisan yang berbeza, membuatkan ia kelihatan seperti bengkok atau patah.

Dalam situasi ternampak lopak air di atas jalan yang panas, ia membuktikan bahawa cahaya bukan sahaja terbias jika melalui dua medium yang berbeza, tetapi juga terbias jika melalui satu medium yang sama yang berbeza ketumpatannya.

Apabila cahaya matahari yang terik terpancar ke arah jalan tar (warna tar yang hitam membuatkan udara menjadi cepat panas), ia menyebabkan udara yang berada di lapisan bawah (berdekatan jalan raya) menjadi lebih panas daripada udara yang berada di atas.

Cahaya yang bergerak dari atas (matahari) ke bawah akan melalui udara yang berketumpatan berbeza, kemudiannya terbias. Pergerakan cahaya dari atas, kemudian terkena pada jalan raya dan kemudiannya naik semula ke atas dan sampai kepada mata yang melihat.

Mata anda mengesan cahaya tersebut dalam garis lurus dan mentafsirkannya lokasinya sebagai lokasi sebenar. Namun, apa yang dilihat oleh mata anda sebenarnya adalah ilusi optik seolah-olah langit berada di atas jalan raya yang membuatkannya kelihatan seperti basah.

Otak anda cuba untuk mentafsirkan proses tersebut namun ia tahu bahawa ia adalah mustahil untuk langit berada di atas jalan raya, jadi ia ditafsirkan sebagai air di atas jalan raya akibat pantulan daripada langit.

Juga biasanya berlaku di padang pasir kerana pasir juga boleh menyimpan haba dan menyebabkan udara berdekatannya menjadi lebih panas, dan membuatkan orang tertipu bahawa terdapat air di kawasan sekitar.


4 Tips Sihat Sebelum Hadiri Jamuan Rumah Terbuka Hari Raya

Sedar tak sedar, sudah dua minggu kita semua berada dalam musim perayaan Hari Raya Aidilfitri. Pasti ada di antara kita yang terpaksa mula mencatu pengambilan juadah seperti ketupat, rendang, lemang, kuih raya dan pelbagai lagi menu wajib raya yang enak. Kalau tidak, bersedialah merungut bila berat badan naik.

Mana taknya, bila sudah dijemput untuk menghadiri rumah terbuka saudara-mara dan sahabat handai, takkan hendak tolak pula kan? Oleh itu, jom tengok antara tips yang tidak terlambat untuk anda mula mencubanya. Raya kan sebulan!

Ramai diantara kita yang gemar memakan makanan yang berat terlebih dahulu. Apa kata selepas ini anda mulakan dengan mengambil buah-buahan kerana ianya mengandungi serat yang dapat mengawal selera makan apabila kita rasa cepat lapar.

Untuk selamat, anda boleh memakan buah-buahan yang anda beli sendiri sebelum keluar ke rumah terbuka. Biasakan diri untuk menjadikan hidangan seimbang sebagai permulaan sebelum berasa kenyang.

Bagi juadah utama pula, cuba ambil dalam kuantiti yang sedikit lebih-lebih lagi jika anda ada lebih dari satu rumah terbuka untuk dihadiri terutamanya pada hujung minggu.

Tuan rumah jemput anda untuk menghadiri rumah terbuka bukan untuk menghabiskan makanan semata-semata, sebaliknya untuk mengeratkan silaturrahim dimana mungkin setahun sekali dapat bersua muka. Untuk itu, anda jangan jadi 'kera sumbang' pula.

Lebih teruk, ada yang bila dah selesai ambil makanan tu, boleh pula terus duduk tepi dinding dan sibuk berWhatsApp. Seeloknya, simpan telefon pintar anda dan letakkannya dalam 'silent mode'.

Kemudian, mulalah berborak dengan orang yang duduk di sebelah anda biarpun tak kenal. Pasti ada sahaja cerita yang boleh dibualkan, bukannya membiarkan mulut anda sentiasa dipenuhi dengan makanan.

Biasanya tuan rumah akan menghidangkan air manis seperti jus oren atau pelbagai jenis minuman berkabohidrat. Kalau boleh, tolak pelawaan untuk meminumnya dengan cara baik. Sebaliknya, minum air putih yang anda boleh bawa sendiri dan minum semasa berada di dalam kereta.

Ternyata, terdapat banyak kebaikan yang anda peroleh bila meminum air kosong apatah lagi semasa musim perayaan sebegini. Kalau lidah anda teringin juga nak rasa air manis, cuba ambil dalam kuantiti seminimum yang boleh.

Jangan sesekali cipta alasan tak masuk akal untuk tak ambil sarapan pagi. Kononnya nak simpan ruang dan takut cepat kenyang bila makan di rumah terbuka nanti. Bersarapan penting untuk menstabilkan metabolisme tubuh serta mengawal selera anda supaya tidak terasa lapar.

Ingat, apa yang penting ialah makan secara sederhana. Jangan biarkan diet anda semasa bulan puasa hancur dengan sifat tamak haloba anda semasa beraya di rumah orang.


5 Kereta Dengan Rekabentuk Paling Pelik Pernah Dihasilkan

Teknologi zaman moden telah banyak membantu perkembangan penghasilan automobil. Terlalu banyak perubahan dan pembaikan yang telah diadaptasikan ke dalam dunia pengangkutan, terutamanya kereta. Ini adalah kerana kereta adalah antara salah satu medium pengangkutan yang paling banyak digunakan di dunia.

Jika dilihat pada rekaan masa kini, memang terdapat perubahan yang sangat ketara. Kereta zaman moden kelihatan lebih futuristik dan bergaya jika dibandingkan dengan kereta terdahulu. Juga, terdapat banyak penghasilan kereta yang direkabentuk dengan gaya tersendiri namun dianggap pelik di mata dunia. Ia bukan sahaja direkabentuk, malah dipasarkan.

iluminasi.com ingin berkongsi dengan anda 5 rekabentuk kereta yang paling pelik pernah dihasilkan.

Memang tak dinafikan lagi kepelikan bentuknya. Ia seperti kereta yang anda akan lihat dalam filem-filem masa depan atau robot. Kereta 1936 Stout Scarab ini direkabentuk oleh pereka Willam Stout. Beliau merupakan perintis di dalam menggabungkan kemewahan dan keselesaan ke dalam penghasilan pengangkutan.

Dahulunya merupakan seorang jurutera pesawat, William mereka bentuk kereta ini yang dilengkapi dengan enjin Ford V-8, berbadankan aluminium. Oleh sebab harganya yang terlalu mahal iaitu RM21,300 ketika itu (RM350,000 sekarang), kereta ini tidak mendapat sambutan dan kurang daripada 10 unit dihasilkan.

Sekali pandang memang nampak macam tab mandi di dalam hotel mewah, tetapi ia sebenarnya adalah sebuah kereta. 1947 Norman Timbs Special dihasilkan oleh Timbs sendiri yang bekerja di Tucker Automobiles merupakan seorang jurutera perlumbaan dan menghabiskan masa 3 tahun untuk menyiapkan kereta ini.

Dengan enjin Buick Straight 8 diletakkan di bahagian belakang kereta. Bentuknya yang sangat unik, membolehkan ia menjadi kereta paling pelik pernah dihasilkan.

Ya, ia adalah sebuah kereta. Bukan pesawat. Pasti anda berasa ragu-ragu sama ia adalah sebuah kereta atau pesawat. Namun, reka bentuknya sememangnya diinspirasikan oleh pesawat.

Mempunyai 4 roda seperti kereta biasa, ia juga dilengkapi dengan ekor bersirip, dan kokpit bergelembung. Mempunyai 2 lagi siri yang dihasilkan iaitu Firebird 2 dan Firebird 3, ia dihasilkan khas untuk pertunjukkan kereta Motorama.

Entah apa yang hendak disampaikan daripada rekabentuk kereta ini, tetapi ia memang tak syak lagi menjadi antara salah satu kereta terpelik di dunia. Kereta yang diinspirasikan oleh pesawat pejuang Perang Dunia Kedua ini diberi nama Tasco, singkatan daripada The American Sports Car Company dan hasil ciptaan Gordon Buehrig.

Jika anda lihat pada setiap roda, terdapat penutup yang diperbuat daripada gentian kaca, yang akan bergerak seiring dengan roda apabila sterengnya dipusing. Pelik kan? Namun, syarikat kereta ini tidak bertahan lama.

Bila dengar nama "Ferrari", pasti anda teringatkan jentera kereta yang sangat gah dengan kelajuan dan rekabentuk yang memukau. Namun, ia agak berbeza kali ini. Kereta konsep yang direka oleh Paolo Martin ini diperkenalkan di Pertunjukkan Kereta Geneva pada tahun 1970.

Jika dilihat sekali pandang, ia tidak ubah seperti kapal angkasa dalam cerita zaman dulu dengan modal yang rendah. Sama ada dari sudut tepi, depan atau belakang, ia tetap merupakan kereta yang paling pelik anda pernah lihat.


Kebaikan Petai : Anti Diabetis dan Anti Kolestrol

Dr Suri Roowi merupakan Timbalan Pengarah Program Perekaan Makanan, Pusat Penyelidikan Sains Teknologi Pemakanan, Institut Penyelidikan dan Kemajuan Pertanian Malaysia (MARDI) yang mempunyai pengalaman luas dalam bidang penyelidikan makan kesihatan ini sudi untuk berkongsi dengan kita semua mengenai kebaikkan yang terkandung didalam petai.

Petai adalah tumbuhan jenis saka atau nama saintifiknya dikenali sebagai Parkia Speciosa yang tumbuh didalam hutan atau ditanam secara komersial. Buah petai enak di jadikan ulaman dan dimasak sambal tumis bersama udang.

Petai adalah antara makanan bersifat anti diabetis (anti kencing manis) kerana terdapat bahan faitosterol didalamnya. Kulit petai pula lebih tinggi kandungan faitosterol berbanding bijinya. Selain bersifat (anti kencing manis), bahan faitosterol dalam petai juga bersifat anti kolesterol.

Petai menghasilkan bau yang busuk. Bau petai mungkin dapat dikurangkan dengan meminum susu selepas anda menikmati petai tersebut. Ini disebabkan bahan polisulfide (bahan berbau) pada petai itu akan diikat dengan protein susu tersebut dan akan keluar bersama menjadi najis.

Dalam petai juga terdapat asid djenkolic dan petai tidak boleh dimakan banyak. Salah satu cara yang mungkin boleh digunakan untuk mengurangkan asid djenkolic adalah dengan merebus petai tersebut terlebih dahulu sebelum dimakan. Wallahua'lam , Selamat mencuba.


Eshima Ohashi : Jambatan Tercuram Di Jepun

Bagi mereka yang kurang cekap memandu lebih-lebih lagi wanita, pastinya ia menjadi satu mimpi buruk ketika melakukan ujian bukit ketika mengambil lesen kereta. Ramai yang gagal dalam ujian memandu adalah disebabkan ujian bukit. Lebih perit, dahulu kereta automatik tak digunakan dalam ujian memandu, semuanya manual.

Tapi tak mengapa, asalkan lulus, dah selamat kerana itu hanya ujian, realitinya bukan anda akan selalu berhadapan dengan situasi itu. Namun ia tak berakhir disitu jika anda tinggal di Choguku di daerah Honshu, Jepun. Disini, terdapat sebuah jambatan yang menggerunkan walaupun kepada mereka yang cekap memandu.

Ya, ia adalah jambatan dan bukan rollercoaster! Sekali tengok memang meremang bulu roma. Kalau memandu kereta manual tu, mengucap banyak-banyak.

Jambatan yang diberi nama Jambatan Eshima Ohashi merupakan jambatan kaku yang terbesar di Jepun dan ketiga terbesar di dunia. Ia dibina sebegitu rupa untun membolehkan kapal menyusuri di bawahnya. Ia menghubungkan bandar Matsue dan Sakaiminato dan mempunyai kecuraman gradien pada tahap 6.1 peratus dan 5.1 peratus pada kedua-dua belah jambatan.

Namun, walaupun jambatan yang berketinggian 44.7 meter dari dan sepanjang 1.7 kilometer kelihatan sangat curam seperti rollercoaster, realitinya, ia tidaklah securam yang seperti ditunjukkan di dalam gambar.

Jika dilihat pada gambar ia seolah-olah curam 45 darjah namun jika dilihat dari jarak jauh, ianya menaik dan menurun dalam sudut yang masih selamat digunakan. Namun ia masih tetap sangat curam berbanding jambatan biasa dan bagi mereka yang gugup dan gemuruh, ia boleh menyebabkan panik.

Kalau nak kurus, cuba berbasikal naik turun jambatan ni. Ada beran?


5 Tips Hilangkan Stres Kerja Pada Hujung Minggu

Tempoh lima hari bekerja memerlukan fokus dan daya tahan yang tinggi dalam melunaskan bebanan kerja yang boleh membawa kepada stres. Apa kata anda cuba untuk memanfaatkan waktu cuti hujung minggu anda untuk merehatkan minda dan menghilangkan tekanan. Jom kita semak 6 senarai perkara yang anda boleh cuba lakukan.

Hampir setiap hari pada waktu hari bekerja anda perlu menghadap komputer atau telefon pintar untuk menyemak senarai tugasan yang diberi oleh majikan. Maka, apa salahnya jika anda khaskan waktu hujung minggu sebagai 'cuti pelepasan' dari terikat dengan sebarang bentuk gajet. Sebaliknya, cuba untuk berehat dengan secukupnya bagi mengembalikan tenaga yang digunakan sepanjang minggu. Gunakan peluang yang ada untuk tidur tidur di siang hari sekiranya tiada apa-apa urusan lain.

Rancang cuti hujung minggu anda dengan baik dengan melakukan aktiviti riadah seperti berbasikal dan mendaki gunung. Anda mungkin juga boleh mencuba hobi yang baru dengan menyertai sebarang kelas atau program yang dianjurkan. Siapa tahu, mungkin dengan cara ini anda dapat mencungkil bakat terpendam yang ada pada diri anda sekian lama. Kalau anda kesempitan wang, anda mungkin boleh berjalan kaki di sekitar taman kawasan perumahan anda sambil menikmati alam semula jadi dan menghirup udara segar.

Kesibukan bekerja mungkin menyebabkan anda sering terlupa untuk melakukan senaman pada sesetengah hari bekerja. Ingat, senaman amat penting bagi menjaga kesihatan tubuh serta kecerdasan minda kita. Jadi, luangkan sedikit waktu pada hujung minggu anda untuk bersenam pada waktu pagi supaya aktiviti anda selepas itu terasa lebih produktif. Malah, anda lebih tenang kerana tidak perlu mengejar masa seperti hari bekerja. Say no to Monday blues!

Hujung minggu masa yang sesuai diluangkan untuk makan bersama-sama keluarga atau teman rapat di luar. Malah, ada juga yang lebih suka bersantai di rumah menonton filem atau siri televisyen kegemaran anda sambil memakan snek atau makanan ringan. Jangan lupa untuk mengawal pemakanan anda supaya tidak lemau di pejabat nanti.

Sekali-sekala anda perlukan ganjaran untuk diri sendiri setelah berjaya menyelesaikan sesuatu projek atau ia mendapat pujian dari si bos. Apakata ambil cuti lebih pada Hari Jumaat atau Isnin supaya anda dapat cuti yang lebih panjang. Guna peluang ini untuk anda ketepikan soal lambakan kerja di pejabat dan bercuti sepuasnya bersama keluarga atau rakan-rakan.


Kenapa Peniaga Jalanan Susah Untuk Kekal Lama?

Menjual barang makanan merupakan salah satu cabang perniagaan yang dikatakan paling mudah untuk dimulakan. Ini kerana modal untuk memulakannya agak kecil dan kita sering disuapkan dengan pernyataan "semua manusia perlu makan".

Secara langsung, pernyataan ini membuatkan orang berfikir yang bidang ini mempunyai prospek pelanggan yang ramai dan membawa keuntungan dalam masa yang pantas.

Apabila berlakunya krisis ekonomi, kita selalunya akan nampak gerai-gerai kecil menjual makanan seperti goreng pisang, nasi lemak, kuih muih dan sebagainya muncul di merata-rata tempat. Beberapa bulan kemudian, boleh dikatakan semua gerai ini akan hilang dari pandangan. Entah apa yang berlaku kepada mereka.

Adakah benar perniagaan makanan seperti ini adalah sesuatu yang mudah dijalankan? Jika ianya mudah, mengapa kebanyakannya tidak bertahan lama dan terpaksa bungkus? Berikut adalah beberapa cabaran yang dihadapi oleh peniaga makanan yang mungkin akan mengubah pandangan anda yang beranggapan bahawa bidang ini menawarkan "untung senang".

Untuk makanan yang mudah dibuat seperti nasi lemak, nasi ayam dan sewaktu dengannya, harga jualannya tidak boleh dinaikkan sesuka hati dan ianya tertakluk kepada harga produk yang sama di kawasan sekeliling.

Contohnya, harga RM 1.50 untuk sebungkus nasi lemak biasa mungkin berpatutan di Kuala Lumpur, tetapi di kawasan luar bandar, ianya sudah dirasakan agak mahal.

Perlu diingat yang kos untuk menghasilkan sebungkus nasi lemak tidak banyak berbeza kalau dibandingkan antara bandar dan luar bandar. Harga bahan mentah seperti beras dan santan lebih kurang sahaja harganya di mana-mana.

Ini menjadikan margin keuntungan untuk produk seperti ini menjadi sangat kecil. Untuk mendapatkan untung yang secukupnya untuk membolehkan perniagaan tadi berterusan, peniaga perlu membuat dan menjual dalam kuantiti yang banyak. Ini merupakan suatu risiko yang sangat jelas.

Sekiranya produk banyak terjual, maka banyaklah untungnya. Sekiranya produk terjual sedikit sahaja, maka peniaga terpaksa menanggung kerugian kerana produk seperti ini mempunyai jangka hayat yang sangat pendek.

Kerugian satu hari mungkin akan "memakan" keuntungan yang dibuat di hari-hari sebelumnya. Kerugian seperti ini yang berlaku berulang kali pastinya akan meruntuhkan semangat peniaga untuk meneruskan perniagaan.

Disebabkan kos untuk memulakan perniagaan ini sangat rendah, maka ramai orang lain juga boleh menjalankannya. Cukup sahaja dengan bermodalkan sebuah meja lipat dan sekaki payung besar, kita sudah boleh berniaga. Tetapi jangan lupa yang orang lain juga pastinya boleh.

Ramai mungkin beranggapan yang mempunyai resepi turun temurun atau ramuan top secret bakal menjamin kejayaan perniagaan mereka, tetapi mereka lupa yang orang lain juga mempunyai senjata rahsia masing-masing.

Samada sedap atau tidak sedap, sambutan hangat atau sambutan hambar, ianya sebenarnya bergantung kepada citarasa pelanggan. Setiap orang pastinya mempunyai kegemaran yang tidak sama dengan orang lain.

Pada peringkat awal, berniaga seperti ini kelihatan mudah. Apabila perniagaan tadi dibesarkan, kos operasinya akan meningkat berkali ganda.

Sebagai contoh, sekiranya seorang peniaga biasa menghasilkan 100 bungkus nasi lemak setiap hari, dan kemudiannya ingin meningkatkan kuantiti pengeluarannya kepada 200 bungkus, beliau pasti memerlukan tambahan pekerja.

Beliau juga mungkin perlu menjual nasi lemak tadi di tempat yang lain lain untuk mendapatkan lebih ramai pelanggan. Secara langsung, beliau perlu mendapatkan lebih banyak untung untuk menampung kos gaji pekerja dan kos pengangkutan pergi balik tempat jualannya.

Sekiranya margin keuntungan untuk satu bungkus nasi lemaknya 50 sen, peningkatan pengeluaran sebanyak 100 bungkus hanya akan membawa keuntungan tambahan sebanyak RM 50.

Sekiranya peningkatan pengeluaran adalah sebanyak 200 bungkus, peningkatan keuntungan adalah RM 100. Setelah ditolak gaji pekerja dan kos pengangkutan, anda rasa berbaloi atau tidak? Itu belum lagi dikira kos-kos lain seperti sewa tapak, komisyen kepada gerai lain yang tolong jual dan juga peningkatan dalam kos utiliti seperti air dan elektrik.

Walaupun perniagaan seperti ini mudah untuk dimulakan, ianya agak sukar untuk berkembang. Ia memerlukan masa yang agak lama dan usaha yang berterusan untuk berkembang dan tak ramai orang yang diberi kesabaran untuk mengharungi perjalanan yang meletihkan ini.

Seperti yang dinyatakan di awal tadi, kos bahan mentah adalah lebih kurang sahajaa samada di bandar atau di luar bandar. Untuk mendapatkan harga yang lebih murah, pastinya peniaga perlu membeli secara borong. Untuk bahan kering dan tahan lama, ianya tidaklah menjadi masalah.

Tetapi, untuk bahan yang mudah rosak atau perlu dalam keadaan segar seperti kelapa, santan, ayam, ikan dan udang, peniaga perlu berhati-hati dan pandai merancang pembelian.

Sekiranya membeli terlalu banyak, stok mungkin akan rosak atau hilang kesegarannya semasa dalam simpanan. Sekiranya membeli terlalu sedikit, terpaksa pula membayar dengan harga yang mahal. Ini merupakan dilema yang perlu dihadapi dan memberi kesan kepada untung rugi peniaga tadi.

Ini merupakan serba sedikit cabaran yang perlu dihadapi oleh peniaga yang ingin cuba menceburkan diri dalam sektor ini. Ianya tidaklah semudah yang disangka kerana setiap sektor pasti ada cabarannya yang tersendiri. Tidak salah untuk mencuba. Yang penting, sentiasa kenal pasti setiap masalah yang muncul dan kemudiannya cari jalan penyelesaian yang terbaik.

Senang cakap, tiada perniagaan yang senang buat duit. Semuanya memerlukan usaha dan komitmen yang berterusan sekiranya mahu berjaya.


Jelajah Kubu Perang Dunia Kedua Nazi Jerman Yang Terbengkalai - Battery Oldenburg

Ketika mengikuti satu projek kerja kemanusiaan di sebuah kem pelarian yang dikenali sebagai "The Jungle" yang terletak di Calais, Perancis, aku sempat menjelajah ke kawasan sekitar.

Rupa-rupanya tapak kem pelarian tersebut sangat hampir dengan kubu pertahanan yang dibina oleh tentera Nazi Jerman ketika Perang Dunia Kedua. Aku beruntung dapat menjejakkan kaki sendiri ke tapak bersejarah ini serta berpeluang masuk ke dalam kubu itu sendiri.

Perjalanan dari kem The Jungle itu hanya mengambil masa kira-kira 10 hingga 15 minit sahaja dengan berjalan kaki. Lokasinya terletak di timur Calais. Kalau sekali pandang, memang nampak macam rumah banglo batu.

Walaupun dibina hampir 80 tahun yang lalu, kubu ini masih teguh berdiri. Binaannya memang nampak sangat kukuh dan padat. Ternganga jugak la aku bila berdiri depan kubu tersebut, siap boleh terbayang Adolf Hitler tengah berdiri kat situ sambil buat tabik Nazi.

Antara salah satu daripada kubu meriam yang sempat aku lawati adalah Battery Oldenburg. Kubu yang dibina sebagai salah satu daripada Tembok Atlantik yang merupakan sistem pertahanan pantai Nazi Jerman ini merupakan salah satu benteng yang menjadi pertahanan bagi mengekang kemaraan tentera pakatan Allied dalam perang itu.

Kumpulan kejuruteraan awan dan ketenteraan, Organisasi Todt diketuai oleh pengasasnya, Fritz Todt telah membina ruangan yang memuatkan meriam dalam Battery Oldenburg ini ketika perang tersebut.

Walaupun tembakan meriam yang dilengkapi pada Oldenburg ini tidak mampu sampai ke daratan England, namun ia mampu mempertahankan jalan laut di perairan Selat Dover.

Ruang ini atau dipanggil Turms (menara) adalah setinggi 15 meter dan selebar 35 meter. Untuk membuatkan meriam yang dipasang pada menara ini lebih luas jangkauannya, kedua-dua menara ini di bina sedikit renggang daripada satu sama lain.

Kedua-dua Turm Timur dan Turm barat tersebut dilengkapi dengan meriam yang dirampas daripada Rusia ketika tercetusnya Perang Dunia Pertama dan telah diubah suai daripada 250mm kepada 240mm.

Aku dan rakan-rakan sempat memanjat dan masuk ke dalam kubu meriam ini. Memang sangat luas boleh dikatakan ia seolah-seolah sebuah banglo yang unik.

Di kawasan tengahnya kosong yang mana dahulunya ditempatkan meriam. Manakala di bahagian belakang terdapat lorong-lorong yang membawa ke bilik-bilik lain serta kawasan bawah tanah.

Selain daripada menara-menara itu, kubu Oldenburg ini juga mempunyai bilik-bilik lain seperti ruang penyimpanan peluru di tingkat paling atas sekali. Tandas dan bilik jentera pula berada di ruangan bawah tanah.

Terdapat tangga pada Turm Timur yang akan membawa ke ruang bawah tanah kedua yang dipenuhi dengan bilik-bilik untuk menempatkan tentera Nazi.

Selepas puas meneliti dan bergambar di Battery Oldenburg, kami beralih pula ke kubu-kubu lain di sekitar kawasan berdekatan. Tak ingat apa nama-nama kubu lain itu, namun aku dan rakan sempat juga memasuki ke salah satu kubu yang aku rasa bukanlah untuk menempatkan meriam, tetapi lebih kepada bilik-bilik untuk tentera Nazi. Macam hostel la aku rasa.

Ada bilik-bilik dan juga tandas. Seram jugak kalau masuk sorang-sorang. Tapi memang ia terbiar begitu sahaja, tak dijaga.

Bagi aku, ia merupakan salah satu pengalaman yang paling menarik pernah aku lalui. Kalau dulu masa zaman sekolah rendah, melawat ke Kota A Famosa pun dah boleh membuatkan aku teruja dan ternganga, apatah lagi untuk melawat kubu pertahanan dan tapak peninggalan perang Nazi Jerman yang digunakan dalam peperangan terbesar dalam sejarah manusia.


Kenapa Ada Orang Islam Mahu Sangat-Sangat Membela Anjing?

Bermula daripada acara kontroversi 'I Want to Touch A Dog' yang pernah dianjurkan dahulu yang mendapat pelbagai kritikan daripada pelbagai pihak, nampaknya masyarakat Malaysia akan lebih kerap diuji dengan isu anjing, dikaitkan dalam masyarakat Muslim di Malaysia.

Apa yang membingungkan adalah bagaimana munculnya segelintir individu Muslim yang secara terbuka bangga mempunyai anjing sebagai binatang peliharaan yang digomol seakan anak sendiri. Kenapa ini berlaku? Adakah ini bukti kegagalan badan agama atau sistem pendidikan kita dalam mendidik umat Islam berkenaan isu ini?

Atau adakah ini petunjuk pengaruh luar yang kian meresap mempengaruhi masyarakat kita melalui mesej-mesej yang sentiasa menunjukkan anjing itu rakan baik manusia yang kerap ditayangkan di dalam filem dan drama. Wallahuaklam.

Bagaimanapun, umat Islam di Malaysia haruslah jelas mengenai kemudaratan yang boleh muncul jika anjing dijadikan teman setia mereka. Mungkin ramai yang belum jelas mengenai hukum Islam dalam isu anjing ini jadi artikel ini cuba menjelaskannya.

Sebenarnya. anjing boleh dipegang tetapi haruslah dengan keperluan. Ini kerana apa yang datang dari anjing itu najis. Kahak kita yang diludah dan hingus yang meleleh pun bukan najis tetapi benda kotor, geli untuk kita pegang. Anjing pula berada dalam kategori najis berat ataupun najis mughallazah. Sepatutnya lagi menggelikan.

Oleh kerana air liur dan peluh anjing itu najis, jadi secara tak langsung mulut dan lidah anjing juga tergolong dalam kategori najis dan apa saja yang memerlukan proses sertu dalam Islam, automatiknya adalah sejenis najis.

Ramai yang memberikan alasan amalan sertu kan ada? Memang logiknya seorang Muslim boleh bersertu setiap kali selepas memegang anjing tetapi realistiknya, larat ke kita nak bersertu setiap masa?

Ada satu kisah yang diriwayatkan berkenaan Rasulullah saw. yang enggan hadir ke jemputan sebuah rumah seseorang bukan Muslim kerana di rumahnya ada anjing. Rasulullah saw. sendiri nampak cuba mengelakkan rumah tersebut. Sehinggalah Rasulullah saw. sendiri disoal salah seorang sahabatnya, "kan rumah sebelum itu ada kucing?"

Jika kita nak berpegang kepada logik anjing memberikan banyak faedah kepada manusia untuk membelanya, di satu sudut lain anjing juga banyak membawa keburukan kepada pembelanya jika mereka Muslim. Bagaimana nak kawal sebaran najis dari anjing? Najis anjing bukan sekadar tahi atau kencingnya, daripada perspektif Islam.

Pemilik anjing tidak mampu tahu di mana air liur dan peluh anjing itu akan jatuh. Kita tidak mampu kawal semua itu jika keluarga Muslim membiarkan seekor anjing berkeliaran di dalam rumah mereka.

Jika digunakan hujah "Islam memaafkan jika kita tidak tahu" , masalahnya sampai bila kita nak berpura-pura tak tahu? Tidakkah itu lebih kepada satu alasan yang diguna untuk meringankan sesuatu yang berat?

Apa yang paling sukar diterima sesetengah masyarakat kita ketika ini, terutamanya golongan pendokong acara "I Want to Touch A Dog" dulu adalah status haram yang jatuh dalam perbuatan menyentuh anjing tanpa keperluan.

Sedangkan perkaranya mudah saja untuk kita fahami. Sebagai contoh, jika nak menyelamatkan anjing yang jatuh ke dalam longkang, angkatlah kerana Islam tidak melarang kita buat benda baik. Islam melarang kita dengan sengaja memegang najis. Kita nak bagi anjing makan, bagilah. Kita nak bagi anjing makan dengan mulut kita macam orang barat selalu buat? Itulah yang patut dielakkan.

Dari segi praktikalnya, apa pula status solat kita kalau pakaian atau rumah kita sentiasa diselaputi najis?

Memang kita boleh sertu cuma bila anjing itu dah dipeluk digomol atas sofa, atas tilam, atas kerusi, berapa liter air kita nak guna dan berapa kilogram tanah kita nak simpan setiap hari? Lagipun, takkan setiap hari kita nak jemur sofa? Buruklah sofa kalau setiap jam kena dilalukan air tanah, kan?

Harapnya, amat jelas Islam mengharamkan kita menjaga anjing sebagai binatang peliharaan rumah atas sebab-sebab najis dan kebersihan, kerana anjing itu ditubuhnya terkandung najis mughallazah. Tidak ada masalah kita nak rasa sayang pada anjing, rasa anjing comel atau merasa simpati pada anjing.

Cuma sempadannya perlulah dijaga agar diri kita bersih setiap masa dan yang penting, kita sentiasa berusaha untuk elakkan apa yang haram, ambil berat apa yang berat.

Lagipun, dalam sesetengah situasi - anjing merupakan antara haiwan yang dibenarkan untuk kita membunuhnya.